ועדת החינוך, התרבות והספורט, כנסת 23, פרוטוקול מספר 51, 2020-08-24 00:00

רם שפע: שלום לכולם, אנחנו מתכנסים לדיון שלישי בנושא תשלומי ההורים.

רם שפע: בפעם הראשונה שדנו פה לא זכינו להתייחסות שונה ממשרד החינוך.

רם שפע: בפעם השנייה, בשבוע שעבר, קיבלנו מתווה שונה מהמתווה הראשון אבל לדעת רוב חברי הוועדה, היה קונצנזוס די רחב, הוא לא סיפק את המענה שרצינו ובעיקר התייחס להפחתה של שירותים וכתוצאה מכך הפחתה של תשלום ולא של סבסוד, כמו שדובר.

רם שפע: אגב, אני אומר בסוגריים: שימו לב שבחרתי להתעלם באופן מוחלט מכל הפרסה של הבוקר מול שר החינוך, התייחסתי לזה קודם.

רם שפע: צר לי שהשר בחר בדרך שהוא בחר, אני חושב שאין לזה שום מקום בעולם הפוליטי וזה שהוא בחר לעשות שימוש במשרד שלו ובדוברות המשרד שלו לצרכים פוליטיים זה צעד קיצוני בעיניי ופה אני מסיים את העניין הזה.

רם שפע: לעצם העניין.

רם שפע: תכף אני אתן לנציגי המשרד להציג את המתווה, שבסוגריים: אולי נפלה טעות, ממה שאני מבין מצוות המטה של השר, אבל אנחנו קיבלנו אתמול בערב את המתווה בפעם הראשונה, אחרי שאני מזכיר לכולם שיצאנו מפה בדיון ביום שלישי שעבר – הפסקנו את הדיון בערך ב-14:45 כדי לצאת לדיון יחד עם יו"ר הקואליציה מיקי זוהר.

רם שפע: ישבנו בחדר, יו"ר הקואליציה, נציגי המשרד, הצוות שלי ואני כדי לנסות להגיע לסיכום.

רם שפע: סוכמו שם שני דברים: מודל של פעימות, שפעם ראשונה מוצע כאן – הוא הוצע כאן על ידי כמה מהחברים וגם אני תומך בו – הוא מאפשר לנו לעשות דבר משמעותי ולהפוך את המשוואה.

רם שפע: לייצר מציאות שבה במקום שההורים ישלמו, הכסף יהיה אצל בתי הספר ואז יוחזר או לא יוחזר.

רם שפע: אנחנו רוצים לוודא שהכסף מההורים לא ייצא באם השירותים לא יינתנו, על כך הייתה הסכמה בחדר.

רם שפע: יש לציין שלקח למיקי זוהר בערך דקה וחצי להסכים אתנו שזה הכיוון הנכון.

רם שפע: הדבר השני, שגם עליו הייתה הסכמה, הוא שצריך להגדיל את סבסוד המשרד לתשלומי הורים.

רם שפע: לא הייתה הסכמה על הסכום, הייתה הסכמה על כך שצריך להיות סבסוד כזה, וזה, מן הסתם, סלע המחלוקת גם היום.

רם שפע: סוכם שיוצג לנו משהו חדש.

רם שפע: אנחנו אפשרנו לקיים דיון למחרת, יום רביעי בבוקר, השארנו את זמן הדיון בוועדה ריק בכדי לקבוע את הדיון, המשרד לא היה מוכן עדיין עם מתווה חדש ולכן לא קיימנו דיון.

רם שפע: מאז עברו כמה ימים.

רם שפע: אתמול שוב קיבלנו מתווה ואני אתן לכם להציג אותו.

רם שפע: אם מישהו מחברי הוועדה רוצה להתייחס בהתחלה, בשמחה.

רם שפע: אני ציפיתי להרבה הרבה יותר במתווה הזה, גם שנקבל אותו יותר מהר ושאפילו ננהל שיח הרבה יותר ערני מאשר לשבת ביום רביעי ואז לשלוח לנו מתווה ביום ראשון.

רם שפע: בעיני זה חבל כי יכול להיות שהיינו מצליחים להגיע להישגים היום שאולי לא נצליח להגיע אליהם במהלך הדיון הזה.

רם שפע: אני אתן למירב ישראלי, היועצת המשפטית של הוועדה, להסביר את מה אנחנו יכולים ו/או לא יכולים לעשות לגבי הפרדת הסעיפים, לקבל אותם או לא לקבל אותם, כדי שכל חברי הוועדה יכירו אותם.

 << דובר >> מירב ישראלי: בעיקרון, בשנים הקודמות גם נהגנו כך לעיתים.

 << דובר >> מירב ישראלי: אפשר להצביע על סעיפים בנפרד, לא חייבים לאשר את כל תשלומי ההורים בחטיבה אחת.

 << דובר >> מירב ישראלי: אפשר להצביע בנפרד על כל תשלום כשהוועדה יכולה לאשר או לא לאשר את התשלום.

 << דובר >> מירב ישראלי: אין יכולת להפחית או לשנות, אלא לאשר או לא לאשר כל תשלום כפי שהשר הציע אותו.

מיכל שאול: מיכל שאול, הלשכה המשפטית של משרד החינוך, אני מבקשת להתייחס.

מיכל שאול: הצעת השר מתייחסת למתווה בכללותו עם כל הסעיפים.

מיכל שאול: זאת הצעת השר.

מיכל שאול: ככל שלא רוצים לאשר את זה כך, יכול להיות שהשר לא יגיש את ההצעה כך.

מיכל שאול: אבל זו הצעת השר בכללותה, לא חלק ממנה, לא חלק בכל איזושהי דרך שתמצאו.

מיכל שאול: כך הצעת השר מוגשת.

מיכל שאול: כך זה גם בסעיף 6(ד).

מיכל שאול: השר הוא שמציע.

מיכל שאול: אפשר, כמו שאמרה מירב, לאשר או לא לאשר, אבל לא מצב של חלק וחלק.

 << דובר >> מירב ישראלי: יש ביננו בכל זאת מחלוקת על מה אפשר להצביע או לא להצביע.

 << דובר >> מירב ישראלי: כפי שאת בוודאי זוכרת, גם בעבר היו תשלומים שהצבענו עליהם בנפרד וגם פה אפשר להצביע בנפרד.

 << דובר >> מירב ישראלי: יכול להיות שחבר כנסת ירצה לאשר משהו מסוים ומשהו מסוים לא לאשר.

 << דובר >> מירב ישראלי: אם השר בסופו של דבר לא יקבל את החלטת הוועדה אז הוא יכול להחליט מה לעשות עם זה.

מיכל שאול: המשמעות היא בעצם שהצעת השר לא מאושרת, אם כך.

 << דובר >> מירב ישראלי: חלקים ממנה לא מאושרים, חלקים מסוימים.

מיכל שאול: בסוף מה שיוצא מזה הוא שאת ההצעה של השר אפשר לאשר או לא לאשר בכללותה.

רם שפע: אני רוצה להבין את מה שאת אומרת.

רם שפע: השר הגיש הצעה, כמו שמחולקים תשלומי הורים גם ההצעה שלכם מתייחסת לחלוקה של סעיפים, זה מאוד הגיוני, נכון?

רם שפע: אין סכום כולל שאת מבקשת מההורים.

מיכל שאול: בסוף אישור הוועדה נדרש לפי החוק לתשלומי רשות ולא לשיעורים.

מיכל שאול: הצעת השר היא בכללותה, כחבילה אחת לגבי תשלומי הרשות, ואת זה הוועדה נדרשת לאשר או לא לאשר.

רם שפע: מיכל, רק בסוגריים: אני מרגיש צורך משמעותי להעיר על כך שבהודעה של המשרד, שאת היועצת המשפטית שלו, שיצאה בבוקר, דובר על סעיף הכסף של ההזנה, שכידוע לא באישור הוועדה, למרות שטענתם - - -

 << דובר >> מירב ישראלי: לא, הוא כן באישור הוועדה.

רם שפע: הוא בדיוק כמו התל"ן, הוא צריך להיות מוצג לי.

 << דובר >> מירב ישראלי: לא, הוא לפי חוק, אנחנו מאשרים אותו לפי 6(ד).

רם שפע: כמו ברשות?

 << דובר >> מירב ישראלי: כן.

רם שפע: אם כך, אני מתנצל, הוטעיתי.

רם שפע: בסדר גמור.

רם שפע: אני שמח לשמוע שגם את זה אנחנו יכולים להחליט אם לאשר או לא.

רם שפע: מעז יצא מתוק.

רם שפע: מה שאני רוצה להבין: אתם הצעתם הצעה שמחולקת לסעיפים כבכל שנה, אם את אומרת לנו מראש שאם אחד מהסעיפים לא יאושר זה אומר שאתם מושכים את ההצעה, אז בואו רגע נעצור, תגידי לנו שזה מה שאתם הולכים לעשות ונסיק מסקנות.

רם שפע: זה לא מה שאני מכיר.

מיכל שאול: מה שכתוב בסעיף 6(ד) לחוק לימוד חובה: "אישור השר וקביעת שיעור התשלומים והחזר ההוצאות בידי השר טעונים אישור ועדת החינוך והתרבות של הכנסת".

מיכל שאול: כרגע ההצעה היא לגבי כל הסעיפים.

רם שפע: יש מניעה שלא נאשר חלק מהסעיפים?

מיכל שאול: יש מניעה ככל שאתם מתכוונים לעשות כל מיני דברים בהמשך בנושא הזה.

מיכל שאול: כרגע ההצעה היא לגבי כל התשלומים.

רם שפע: אני שואל שוב כי אני מודה שלא הבנתי, אולי מישהו מחברי הוועדה יסייע לי: האם יש מניעה שחלק מהסעיפים – כמו בכל ועדה בכנסת, בכל דיון, בכל נושא – לא נאשר ואולי חלק מהסעיפים כן נאשר?

 << דובר >> מירב ישראלי: אולי כדאי שנתחיל לראות לפני?

רם שפע: אבל מה שהיא אומרת זה מאוד משמעותי, היא רוצה למשוך את ההצעה אולי.

מיכל שאול: הכוונה היא שכל תשלומי הרשות – לא משנה באיזה שלב הם הוגשו לכם, כל עוד זו ההצעה הסופית – צריכים להיות מאושרים או לא מאושרים.

מיכל שאול: אי אפשר יהיה לחלק את הסכומים לצורך העניין.

מיכל שאול: מבחינתנו, ההצעה השלמה כוללת לאשר או לא לאשר עכשיו.

רם שפע: איך את מסבירה את זה שבכל שנה זה לא היה?

רם שפע: ככל שאני מבין ממירב, שנמצאת פה די הרבה שנים, בחלק מהשנים פיצלו את הסעיפים.

רם שפע: אפילו שנה שעברה, כולנו זוכרים, פיצלו את הסעיפים.

רם שפע: אני לא מצליח להבין את העמדה.

מאיר כהן: בשנה שעברה לא פיצלו את הסעיפים.

רם שפע: חלק מהסעיפים לא אושרו.

מיכל שאול: העמדה היא לא לפצל את הסכומים.

מיכל שאול: כלומר, לא להגיע למצב שאתם אומרים על חלק מהסכומים, תשלום רשות כלשהו – למשל סל תרבות או השאלת ספרים – אנחנו כרגע מאשרים איזשהו חלק, את החלק השני אנחנו לא מאשרים, לא נאשר או נאשר בשלב יותר מאוחר.

מיכל שאול: ההצעה היא בכללותה.

מיכל שאול: אם יש סעיף בתוכה שאתם חושבים לא לאשר – זו ההצעה.

מיכל שאול: ההצעה היא בכללותה.

רם שפע: מירב, מה חוות הדעת שלך?

 << דובר >> מירב ישראלי: עקרונית, סמכות יושב-הראש להעמיד דברים מסוימים.

 << דובר >> מירב ישראלי: בתשלומים, מכיוון שכל תשלום עומד בפני עצמו, לא כמו בדברים אחרים – בשנים קודמות אישרנו את ספרי הלימוד בנפרד ואישרנו דברים אחרים בנפרד – עקרונית אין מניעה פה.

 << דובר >> מירב ישראלי: זו לא חטיבה אחת.

 << דובר >> מירב ישראלי: אפשר עקרונית להחליט שמצביעים על תשלומים מסוימים ותשלומים אחרים לא מאושרים.

מיכל שאול: הכוונה היא גם לא לפצל את הסכומים של הסעיפים.

 << דובר >> מירב ישראלי: לא, לא.

 << דובר >> מירב ישראלי: לפצל את הסכומים לא ניתן, את זה אמרתי, כי זה שינוי ממה שהשר ביקש.

מיכל שאול: זו בדיוק הייתה כוונתי.

 << דובר >> מירב ישראלי: זה בסדר.

 << דובר >> מירב ישראלי: לפצל את הסכום, להחליט למשל שעל ספרי לימוד גובים חצי, זה לא ניתן לעשות.

רם שפע: את זה אנחנו יודעים.

מיכל שאול: נכון, כי זו כבר לא הצעת השר.

 << דובר >> מירב ישראלי: את זה לא ניתן לעשות בוודאי.

 << דובר >> מירב ישראלי: אבל אם הוועדה רוצה היום להצביע על חלק מהתשלומים, לאשר אותם ולהוציא אישור שהתשלומים האלה מאושרים – וכבר עשינו את זה בשנים קודמות, אישרנו את הביטוח לחוד, אישרנו את ספרי הלימוד לחוד – אין מניעה לעשות זאת.

מיכל שאול: בסדר גמור.

רם שפע: אוקיי, אז אנחנו בהסכמה והבנה.

רם שפע: תודה לשתיכן.

רם שפע: בבקשה, חבר הכנסת מאיר כהן.

מאיר כהן: אני רוצה רק להעיר את תשומת ליבנו שעדיין לא הושגו הסכמות.

מאיר כהן: אני מקבל פניות מהורים של ילדים בגנים שהגננות עדיין לא יודעות אם לעשות זום עם ההורים, להכיר את הילדים, להכיר את הגן.

מאיר כהן: גילה, אתן מכירות את הסוגיה הזאת?

מאיר כהן: אתמול דיברתי עם גב' יפה בן דוד, היא אמרה לי שזה יהיה בימי היערכות, אבל אני רוצה לשים את זה על השולחן.

גילה נגר: יצאו מיילים מסודרים לכל שכבות הגיל.

גילה נגר: אם תיתן לי את האירוע הספציפי אני אבדוק אותו.

מאיר כהן: לא, מדובר בכל הארץ.

אורלי פרומן: אני גם שותפה לעניין.

מאיר כהן: מבקשים מגננות שרוצות לעשות זום כבר השבוע עם הורי הילדים בגנים שלהן לא לעשות את זה.

מאיר כהן: אנחנו צריכים להיזהר שזה לא יהפוך להתנצחות בין ועדת החינוך לשר החינוך.

מאיר כהן: זו לא הכוונה שלנו.

מאיר כהן: אנחנו צריכים להגדיר מה משימות הוועדה הזאת.

מאיר כהן: אני חושב שעד עכשיו אנחנו הולכים בכיוון מאוד ברור.

מאיר כהן: ההגדרה היא לא להיכנס להתנצחות עם משרד החינוך או עם שר החינוך.

מאיר כהן: ההגדרה היא ברורה: בגלל המצב הבעייתי לנסות להשיג עוד הנחות להורים בתשלום הכללי.

מאיר כהן: בישיבת ועדת הביקורת הבוקר אמר השר: אני יודע לחזור ל-100 מיליון שקלים של קרן המלגות.

מאיר כהן: אתם זוכרים שדיברנו על קרן של 100 מיליון שקלים, שצמצמו אותה ל-50?

מאיר כהן: ישב פה דודי ואמר שאין מה לעשות, זה מה שצריך.

מאיר כהן: אמר השר היום: אני מחזיר את זה ל-100.

מאיר כהן: אז לפני שאנחנו יורדים לנושא המשפטי – כי צודקת היועצת המשפטית, אנחנו יכולים להצביע על כל סעיף, זה היה, היינו כאן, אין שום בעיה – בואו ננסה לעשות את זה אחרת, לשמוע את ועד ההורים אומר מה מבחינתו, אחרי ההצעה של השר היום להוסיף עוד 50 מיליון שקלים, הוא רוצה.

רם שפע: רק צריך להגיד לגבי ה-100 מיליון שאני לא מכיר את ההצעה הזאת, זה לא מה שאנחנו מכירים.

מאיר כהן: הוא אמר את זה שם, הוא הצהיר.

מאיר כהן: אגב, אני ביקשתי ממנו שיגיע ב-13:30 לכאן.

רם שפע: הדלת פתוחה.

מאיר כהן: אמרתי לו שאני מאוד מבקש ממנו אבל הוא אמר שהיומן שלו לא מאפשר זאת.

מאיר כהן: בכל אופן, אשמח אם אפשר לנהל את זה ברוח הדברים שאמרתי.

מאיר כהן: נצא מתוך הנחה שיש הגדלה ל-100 מיליון שקלים.

רם שפע: לא הגדלה, יש השוואה של שנה שעברה.

מאיר כהן: השוואה של שנה שעברה, כך אמר השר.

מאיר כהן: הדבר השני הוא לשמוע את ועד ההורים, כי בסופו של דבר אנחנו יכולים להמשיך להתנצח עד מחר, בואו נשמע מה היה רוצה ועד ההורים ועל מה הוא היה מברך.

רם שפע: אני הולך עם הצעתו של חבר הכנסת מאיר כהן.

עופר כסיף: היו גם פגישות, אפשר לשמוע עליהן?

רם שפע: סיפרתי עליהן, עברנו על כל השתלשלות העניינים.

רם שפע: הפגישה האחרונה הניבה תוצאות שלא מומשו פה, ככל שאני מבין.

רם שפע: חה"כ קטי שטרית, בבקשה.

רם שפע: אחרי זה מירום, יושב-ראש הנהגת ההורים הארצית.

קטי קטרין שטרית: קודם כל, אני מצטרפת לכל מילה ומילה שאמר חברי, חבר הכנסת מאיר כהן.

קטי קטרין שטרית: אני רוצה לברך גם את הוועדה, היה הישג לא מבוטל עם החזרת כל התוכניות בעקבות התקציב.

קטי קטרין שטרית: מימין ומשמאל, כולנו דאגנו לתכניות קרן קרב, היל"ה, שירות לאומי, מתנ"סים והרשימה מאוד ארוכה.

קטי קטרין שטרית: אני חושבת שאי אפשר לעבור על כך לסדר היום.

רם שפע: צודקת, גם בירכנו פומבית ובאותו רגע.

קטי קטרין שטרית: כולם תמכו בזה פה אחד וזה חזר.

קטי קטרין שטרית: ייאמר גם לזכותו של השר שמיד כשהוא נכנס לתפקיד, אפילו לא היו לו ימי חסד, הוא נכנס למערבולת שלמה וכל חברי הבית כאן פנו.

קטי קטרין שטרית: אנחנו צריכים לזכור שיש לנו פתיחת שנת לימודים לא פשוטה, מאתגרת, אף אחד מאתנו לא יודע איך זה יהיה ומה יהיה.

קטי קטרין שטרית: אני רוצה לציין שאתמול הייתי בבית חולים שערי צדק.

קטי קטרין שטרית: ביקרתי שם בהמשך לפעילות שלי עם בתי החולים הציבוריים.

קטי קטרין שטרית: אני רוצה להגיד לכם שנחרדתי, נחרדתי מנתון שאולי אסור לי להגיד אותו אבל אני אומר אותו, נחרדתי מכמות החולים הצעירים.

קטי קטרין שטרית: חברים, השנתונים הם 20-30.

קריאות: חולים או מאומתים?

קריאות: למה אסור להגיד את זה?

קטי קטרין שטרית: חברים, אני מדברת על חולים קשים מאוד.

קטי קטרין שטרית: זה נתון שדי הלחיץ אותי ברמה האישית.

קטי קטרין שטרית: אני רוצה להגיד לכם שמדובר במגיפה שהיא לא פשוטה ואנחנו צריכים להתייחס אליה בצורה הזו.

קטי קטרין שטרית: עזבו את כל מה שאומרים כל מיני פופוליסטים מצד אחד ומצד שני.

קטי קטרין שטרית: האחריות שלנו פה בוועדה היא קודם כל לשמור על שלומם של הילדים, על שלומם של צוותי ההוראה שעושים באמת לילות כימים - - -

זאב גולדבלט: קטי, אבל זה לא עולה עם מה שהציג פרופ' גרוטו - - -

קטי קטרין שטרית: זאב, זה לא דו-שיח.

קטי קטרין שטרית: יש לך ימי עדנה, אם מרגי היה יושב פה היה גומר אותך כבר במשפט הראשון.

קטי קטרין שטרית: יש לך פה את רם שפע, עדין, ענו, אצילי, שומע אותך לאט לאט.

קטי קטרין שטרית: מרגי לא היה נותן לך את ההנחות האלו.

רם שפע: אני רק רוצה להזכיר שההורים הם המושא הכי משמעותי בדיון אז נראה לי שזה אחלה דיון לתת להם את כל המקום.

קטי קטרין שטרית: ברור, ודאי.

קטי קטרין שטרית: אני חושבת שצריך את ההורים בכל שלב.

זאב גולדבלט: לתת מקום אבל לא לדבר.

קטי קטרין שטרית: אבל אני אומרת שאנחנו צריכים לדעת באיזו תקופה אנחנו נמצאים.

קטי קטרין שטרית: אני פונה להורים: סל תרבות, טיולים, כל הדברים האלה הם חשובים מאוד.

קטי קטרין שטרית: תחשבו טוב-טוב אך ורק על טובתו של הילד כאן.

קטי קטרין שטרית: זה מה שיש לי להגיד.

רם שפע: תודה רבה לחברת הכנסת שטרית.

רם שפע: בבקשה מירום, יושב-ראש הנהגת ההורים הארצית.

מירום שיף: קיימנו דיונים עם משרד החינוך בימים האחרונים.

מירום שיף: מיום שישי אנחנו מנהלים מספר דיונים עם משרד החינוך.

מירום שיף: יש מספר דברים שאני חושב שחשוב שהוועדה תדע אותם ושיאמרו בצורה ברורה.

מירום שיף: יש כמה דברים שעליהם לא הגענו להסכמות.

מירום שיף: אני חושב שהיום היה שינוי גדול שהגיע הזמן שהוא גם יבוא לידי ביטוי לטובת ההורים.

מירום שיף: הדבר הראשון שמשרד החינוך אמר לנו זה שהוא מחזיר את קרן המלגות למשפחות שקשה להן ל-100 מיליון.

מירום שיף: אני חושב שזה דבר מאוד חשוב ושצריכים להחזיר את זה ל-100 מיליון שיש לנו בכל שנה.

מירום שיף: אנחנו צריכים לזכור שאנחנו בתקופה של קורונה.

מירום שיף: בתקופה הזו יש הרבה מאוד אנשים שקשה להם, הרבה מעבר לשנה רגילה.

מירום שיף: כולנו מסכימים על הדבר הזה.

מירום שיף: היום היה שינוי דרמטי, הגיעו להסכמה עם משרד הבריאות לגבי איחוד הצהרונים בגנים ובכיתות א'-ב'.

מירום שיף: איחוד הצהרונים משחרר הרבה מאוד כסף מכספי הקורונה שאושרו על ידי מדינת ישראל.

מירום שיף: אני קורא למשרד האוצר להכפיל את קרן המלגות לטובת אנשים שקשה להם בתקופה כזו – תקופה של חל"ת, שיש 700-800 אלף מובטלים – לקרן של 200 מיליון.

מירום שיף: עכשיו יש לנו גם מקור תקציבי לדבר הזה ועד היום נאמר לנו שאין מקור תקציבי.

מירום שיף: מעבר לכך, אני מבקש ממשרד החינוך להחזיר את הסבסוד של 20 מיליון השקלים משנה שעברה – אפשר להחזיר אותו לסעיף השאלת ספרים – להחזיר את הכסף שסבסדו בשנים קודמות.

מירום שיף: אם אני אסכם, לא קיבלנו סבסוד נוסף כרגע.

מירום שיף: עדיין לא החזירו לנו את 20 המיליון.

מירום שיף: מעבר לכך, הגענו להבנות לגבי פעימות וכו' אבל לא לגבי כספים.

מירום שיף: זה הדברים שעד היום נאמרו.

מירום שיף: ללא הדבר הזה, ללא הכפלת הקרן, אני הייתי שמח אם הוועדה – אני רק יכול לבקש, לא יותר מזה כי אין לי זכות הצבעה – לא תאשר שום סעיף חוץ מהשאלת ספרים היום.

רם שפע: בלי הכפלה של קרן המלגות?

מירום שיף: הכפלת קרן המלגות מ-100 ל-200 מיליון והחזרת 20 מיליון שמשרד החינוך סבסד בשנה שעברה ושיאשרו את הסבסוד מחדש.

מאיר כהן: מירום, האם אתה אומר שבעצם אתה מבקש ממשרד החינוך תוספת של 120 מיליון שקלים?

מירום שיף: לא,100 מיליון.

מאיר כהן: 100 ועוד 20.

מירום שיף: ה-20 היה בשנה שעברה, הוא ניתן לסבסוד סעיף המסיבות.

מירום שיף: הרי כל שנה מזיזים אותו מפה לשם.

רם שפע: הוא מבקש שלושה דברים.

מאיר כהן: היה ומשרד החינוך אומר:

מאיר כהן: אני יודע להביא את הכסף הזה – הצעתו של משרד החינוך מקובלת עליכם?

מירום שיף: הגענו להבנות בנושא תל"נים.

מירום שיף: למשל בחמ"ד הגענו להסכמה.

רם שפע: תכף ניתן לחבר הכנסת אופיר סופר לספר לנו.

אופיר סופר: למה הגעתם בחמ"ד?

מירום שיף: אופיר הוא חתן שמחה אז אני אתן לו להסביר.

אופיר סופר: לא, תגיד לאיזו הסכמה הגעתם כי אני לא מעודכן.

מירום שיף: אתה יודע יותר טוב ממני, אני אשאיר את זה לך.

מירום שיף: אני חושב שדווקא בחמ"ד זה סיכום היסטורי, אם באמת יאשרו אותו.

מירום שיף: אופיר יספר על זה יותר טוב ממני.

מירום שיף: אני חושב שזה מאוד חשוב.

מירום שיף: יש כמה דברים שצריכים לאשר בתוך הסעיפים הקטנים אבל אני לא חושב ששם תהיה מחלוקת.

מירום שיף: הבעיה הגדולה שנשארה היא הגדלת הסבסוד.

מירום שיף: אני חושב שיש היום מקור תקציבי.

מירום שיף: משרד האוצר יכול לתת היום עוד 100 מיליון על חשבון הכספים שיאפשרו עכשיו איחוד צהרונים.

מירום שיף: יש אישור ויש מקום לעשות זאת.

רם שפע: אני רק רוצה לוודא שאני מבין אותך.

רם שפע: אתה אומר שלושה דברים: דבר ראשון הוא ההשלמה ל-100 מיליון של שנה שעברה.

רם שפע: אני תכף אשמח שמישהו מכם יתייחס לזה, אני לא מכיר את זה.

רם שפע: אני סומך עליך באלף אחוז שהשר אמר את זה בוועדה, פשוט לא היינו שם.

רם שפע: זה לפרוטוקול.

מירום שיף: זה נאמר לי על ידי אנשי משרד החינוך, שהם יודעים ממקורותיהם שלהם.

רם שפע: אני פשוט לא מכיר את זה.

רם שפע: זה מעולה.

רם שפע: הדבר השני שאתה אומר הוא להחזיר את 20 המיליון.

רם שפע: והדבר השלישי שאתה אומר הוא להוסיף 100 מיליון ל-100 של קרן המלגות, שאתה אומר שהמקור התקציבי - - -

מירום שיף: אני מציע מאיפה להביא, אבל אני אקבל כל מקור תקציבי אחר.

קטי קטרין שטרית: להביא זה להוריד ממקום אחר.

זאב גולדבלט: ברשותך, יש לי כמה הערות קטנות לגבי תכנית הפעימות שמשרד החינוך שלח לכם.

רם שפע: ניתן קודם למשרד לפרט את המתווה, מה אתם מציעים.

יואב פרנקל: אני יואב פרנקל, ראש המטה של השר גלנט.

יואב פרנקל: אני רוצה להגיד מספר דברים בשם השר וגם להתייחס לדברים שנאמרו פה שקרו בשבוע שעבר, הייתי מעורב בהם וחשוב שנגיד גם את הצד שלנו, ‏אפילו לשם ‏ידיעת הציבור.

יואב פרנקל: כמו שאמר ‏יו"ר הוועדה, התכנסנו ‏בחדרו של יו"ר הקואליציה ובאמת סוכם שם ‏שהמשרד יפעל לגיבוש פעימות.

יואב פרנקל: אנשינו ישבו מיד לאחר מכן עם אנשי הוועדה ועבדו על זה יומם ולילה עד שהגיעו לדברים מסוכמים גם על ידי ‏המחלקה המשפטית שלנו וגם על ידי מחלקות הכספים.

יואב פרנקל: העברנו את זה ברגע שסיימנו לעבוד על זה.

יואב פרנקל: ‏הייתה עבודה ‏מהרגע שזה סוכם בחדר ועד הרגע שזה הוגש.

יואב פרנקל: אני חושב שזו הייתה עבודה מקצועית מאוד, אנשים השקיעו בזה מאמץ רב ‏ואני חושב שגם התוצאה היא בסך הכול טובה.

רם שפע: ‏ יואב, אני אתן, זה בסדר גמור, אני רק חייב לשאול: מיום רביעי, מהרגע שיצאנו מהחדר ופגשנו את סימה עוד פעם אחת, ‏לא היה שום שיח איתי ועם הצוות שלי.

רם שפע: אני מעריך שהם עשו ‏עבודה, אין לי ספק, אבל - - -

יואב פרנקל: ‏ ‏ אני מבין, אבל בסוף כשמציגים דבר יש תהליך שצריך לעבור בתוך המשרד כדי לוודא שיש לו בסיס ואני לא מציג דברים ריקים מתוכן.

רם שפע: בסדר גמור.

יואב פרנקל: אז זה נעשה.

יואב פרנקל: לגבי ‏הסוגיה השנייה של הכסף התוספתי לנושא סבסוד ‏תשלומי הורים, מה שעלה בחדר עם יו"ר הקואליציה זה שהוא גם ידבר עם ראש הממשלה וינסו להביא כסף חיצוני.

יואב פרנקל: בסופו של דבר לא סיכמנו שיינתן כסף כזה כי אין לנו מקורות לזה.

יואב פרנקל: עד לרגע זה אין לנו מקורות לזה.

יואב פרנקל: ‏גם אותם כספים שמציע פה מירום בנושא הצהרונים ‏אלה כספים שלא ברשותנו, הם נמצאים אצל האוצר.

יואב פרנקל: הם ספציפית היו לטובת ‏הקופסה התקציבית של הקורונה.

יואב פרנקל: הם לא נשארים אצלי ברגע שיש איחוד צהרונים, ‏הם חוזרים לאוצר.

יואב פרנקל: מי שיכול לנהל ‏אותם ולהחליט אם כן או לא זה האוצר.

יואב פרנקל: צריך ‏להבין שבסוף אי אפשר לבקש ממשרד החינוך דברים שלא נמצאים ברשותו, כמו שאני לא יכול לתת תחבורה ציבורית כי זה משרד התחבורה אני לא יכול לתת כספים שהם לא אצלי.

יואב פרנקל: עכשיו‏ אני רוצה להגיד דברים בשם השר, בשביל זה ביקשתי לדבר.

יואב פרנקל: קודם כל, אני רוצה להגיד שהשר גלנט מאוד קשוב לצרכי ההורים.

יואב פרנקל: הוא הראה את זה כבר עם כניסתו לתפקיד כשהוא נכנס לנושא החזרי הכספים על ‏הגבייה של פולין.

יואב פרנקל: מצאנו לזה מקורות פנימיים אצלנו במשרד בהנחיית השר, ‏עשינו את זה מהר, ההורים כבר מקבלים את הכסף, אני חושב שמרביתם כבר קיבלו את הכסף.

יואב פרנקל: זה נעשה בצורה הכי מקצועית והכי מהירה שהמשרד יודע לעשות.

רם שפע: צודק.

יואב פרנקל: כך גם בתשלומי ההורים.

יואב פרנקל: ‏יצרנו מתווה תשלומי הורים שבסופו של דבר מפחית את תשלומי ההורים במאות שקלים.

יואב פרנקל: נכון שלא מדובר בסבסוד, ‏מדובר בתשלומים שאנחנו מפחיתים מאחר שבדקנו ומצאנו שאנחנו לא מסוגלים לממש את הפעילויות האלה.

יואב פרנקל: אגב, לבקשת הוועדה.

יואב פרנקל: ישבנו פה בוועדה ו‏הוועדה ביקשה: תעשו עבודה, תבחנו מה לא תוכלו לממש.

יואב פרנקל: בחנו, ישבנו לילות כימים לבחון אלו סעיפים לא התממשו, ו‏הגשנו מתווה שמצד אחד מגן על ההורים, ‏מאפשר מסגרת מאוד בדוקה של הדברים שניתן לממש ורק אותם גובים מההורים.

יואב פרנקל: יצרנו לזה חסמים ‏ובקרה כדי שנגבה רק מה שמתממש.

יואב פרנקל: המתווה הזה, מצד אחד, מאפשר להורים את אותה ההגנה שלא יגבו מהם כספים לחינם, ‏ומצד שני מאפשר איזושהי גמישות למנהלים כן לאפשר פעילויות חברתיות ופעילויות תוספתיות שמאוד-מאוד חשובות השנה.

יואב פרנקל: גם על זה היה קונצנזוס ‏בוועדה, שחשוב דווקא בשנה הזאת כן לעשות פעילויות חברתיות, כן לעשות את אותן פעילויות תוספתיות כשאפשר, בתוך המתווה, בתוך ההגבלות של משרד הבריאות.

יואב פרנקל: אנחנו חושבים שהמתווה שנוצר הוא מתווה מאוד-מאוד טוב.

מאיר כהן: אני שמעתי את השר במו אוזניי בוועדת הביקורת אומר:

מאיר כהן: אני אביא את 100 מיליון השקלים – זה לא ברור?

מאיר כהן: השר אמר את זה בקולו.

יואב פרנקל: עוד לא דיברתי על זה, עוד לא הגעתי לזה.

יואב פרנקל: דבר שלישי, התבקשנו על ידי הוועדה לעבוד על הפעימות.

יואב פרנקל: עבדנו על הפעימות, יצרנו מתווה הכי טוב שאפשר.

יואב פרנקל: בנינו מתווה מאוד הוגן של נושא הפעימות והוא אושר על ידי כל הגורמים.

יואב פרנקל: הוא באמת אפשרי גם למימוש, לביצוע, ולא הצגנו משהו שהוא לא ישים.

יואב פרנקל: אני חושב שבסופו של דבר, אם מסתכלים על הדברים כהווייתם, משרד החינוך עשה כל שהוא יכול במסגרת הכלים שנמצאים ברשותו ללכת לקראת בקשת חברי הכנסת מצד אחד והנהגת ההורים מהצד השני.

יואב פרנקל: נכון שאין למשרד אפשרות להגדיל את הסבסוד של הדברים השונים מאחר שאין לו כסף, אין מקורות בתוך המשרד.

יואב פרנקל: לנושא המלגות.

יואב פרנקל: אמר פה דודי: התקנה יושבת על 45 מיליון שקלים.

יואב פרנקל: השבוע בדקנו את זה, התקנה יושבת על 35 מיליון שקלים.

יואב פרנקל: אומר השר: אני מגדיל ממקורות המשרד, מ-65 מיליון שקלים נגיע ל-100 מיליון שקלים מלגות.

רם שפע: אני חייב לקטוע אותך.

רם שפע: זה מצוין אבל אמרת שני משפטים שעומדים בסתירה מוחלטת, למה?

רם שפע: כי במשפט אחד אמרת שאין למשרד מקורות – ואמרת את זה, אגב, הרבה פעמים, גם בשבועות האחרונים וגם עכשיו – מצד שני אמרת: הנה, החליט השר שהוא מגדיל ב-65 מיליון.

רם שפע: לא הבנתי.

יואב פרנקל: קודם כל, זה לא נעשה כלאחר יד.

רם שפע: זה ברור.

יואב פרנקל: צריך להבין פה שני דברים: אחד, אנחנו מבינים – השר מבין את זה, גורמי המשרד מבינים את זה וזה גם לבקשת חברי הכנסת – אנחנו לא מעוניינים לפגוע באותם הורים מהשכבות המוחלשות שזקוקים לכסף הזה.

יואב פרנקל: עשינו עבודה, מצאנו את המקורות להביא את אותן מלגות.

יואב פרנקל: בסוף מדובר בשמיכה קצרה מאוד שצריך להחליט על מה מוציאים אותה.

רם שפע: משפט המפתח, לשר יש פררוגטיבה – והוא עושה את זה, אגב, טוב בהרבה תחומים – להחליט מהם סדרי העדיפויות שלו.

יואב פרנקל: חד-משמעית.

רם שפע: אז כרגע, בהחלטה שלו, למעט קרן המלגות הזו, תשלומי ההורים – וזאת המציאות – הם לא בסדרי העדיפויות שלו.

רם שפע: מה שתיארתי עכשיו אלו העובדות, אז הטיעון שאין כסף פשוט לא פוגש את המציאות.

קטי קטרין שטרית: רם, זה קצת ציני.

רם שפע: לא, זה לא ציני, אלו העובדות.

קטי קטרין שטרית: זה קצת ציני מהסיבה – ואת זה אני אומרת להורים – שברור לכם שזה נלקח ממקום מסוים ועובר לפה.

קטי קטרין שטרית: אולי אתם לא יודעים מאיפה, אבל יכול להיות שזה משהו מאוד חשוב שנמצא במערכת וכרגע, בכדי שנוכל להעביר את תשלומי ההורים ושפתיחת שנת הלימודים תהיה כסדרה, זה נלקח מאיזשהו מקום.

קטי קטרין שטרית: להזכירכם, אני טיפלתי לפני שנה בילדים האלרגיים שנלקחו מהם הסייעות כי לא היה תקציב במשרד.

קטי קטרין שטרית: העבירו את זה לפרויקט אחר, במקום הסייעות הרפואיות שיכולות להציל חיים של ילד.

קטי קטרין שטרית: בסופו של דבר, לאחר לחץ רב מאוד הסייעות הוחזרו, אבל זה בטוח נלקח מאיזשהו מקום.

קטי קטרין שטרית: אז כשאנחנו אומרים: ‏תתגבר את הסכום, קחו בחשבון שזה בא במקום משהו אחר.

קטי קטרין שטרית: קחו אחריות על זה.

קטי קטרין שטרית: גם ההורים.

קטי קטרין שטרית: זה לא יבוא משום גורם חיצוני.

מירום שיף: קטי, אני חושב שמה שאת עושה הוא לא בסדר מסיבה אחת פשוטה - - -

רם שפע: מותר לה להגיד את זה, חברים, זה בסדר גמור.

מירום שיף: זה בסדר, לגיטימי, אבל בסוף 100 המיליון הראשונים של קרן המלגות מיועדים לאנשים שאין להם.

קטי קטרין שטרית: ברור, לכן ניתנה לזה עדיפות.

קטי קטרין שטרית: אבל, מירום, קח בחשבון שאם לוחצים לעוד מתן של כסף זה על חשבון משהו אחר.

מירום שיף: קטי, היום מדינת ישראל קיבלה החלטה נכונה לאחד את הצהרונים.

מירום שיף: אם לא היו מקיימים את האיחוד הזה זה היה עולה לנו מאות מיליונים כי במקום צהרון אחד היו שלושה בכל בית ספר.

מירום שיף: זה חסך מאות מיליונים.

מירום שיף: משם קחו לאלו שאין להם ותביאו עוד 100 מיליון ‏כי אנחנו בתקופה לא פשוטה.

קטי קטרין שטרית: מאיפה?

קטי קטרין שטרית: תגיד, תצביע מאיפה.

מירום שיף: מהכסף שאושר ‏לקורונה.

מירום שיף: יש שם כסף, אף אחד לא מתכחש לזה, רק רוצים להחזיר אותו לאוצר.

מירום שיף: ‏זה אפילו לא על חשבון משרד החינוך.

מירום שיף: זה לא על חשבונם.

מירום שיף: חבר'ה, אל תגידו דברים סתם.

מירום שיף: לא ביקשנו כלום והיינו מוכנים להרבה פשרות, אבל לא לתת לאלה שאין להם?

מירום שיף: גם להם לא מגיע?

קטי קטרין שטרית: ברור, ‏לפני כל דבר.

יואב פרנקל: ‏אני ממש מסיים את דבריי בשם השר, שני דברים אחרונים.

יואב פרנקל: שוב אני מדגיש ‏לגבי מה שמירום אמר, הכסף לצהרונים הוא לא ברשותנו, זה לא יושב אצלי, זה יושב באוצר ‏ואם רוצים שהם יקצו אותו צריך לפנות לאוצר.

קריאה: יואב, על פי חוק יסוד הכסף של קורונה מיועד לקורונה ולזה צריך לעשות שינוי חקיקה.

קריאה: ‏

מירום שיף: מלגות בתקופת קורונה זה לא קורונה?

צופית גולן: זה מלגות קורונה.

אורלי פרומן: אנשים שלא עובדים זה כתוצאה מהקורונה.

אורלי פרומן: הכול אפשר לחבר.

רם שפע: ‏החוק הזה, אגב, עדיין לא עבר.

יואב פרנקל: ‏לסיום אני רק אומר שאנחנו, כדי לאפשר כל דבר אחר, נצטרך להוריד תכניות מהותיות ‏שנוגעות דווקא בשכבות החלשות.

יואב פרנקל: מי שמוכן לדרוש את זה שיצביע גם על איזה תכניות הוא מוכן להוריד.

יואב פרנקל: אני לא חושב שיש פה מישהו מסביב לשולחן ‏ ‏שיודע להצביע על תכניות שהוא מוכן לקצץ בהן.

רם שפע: ‏ אתם מוכנים לשבת אתנו, לפתוח את כל ‏תקציב משרד החינוך ושנעשה את זה?

רם שפע: הצעת.

רם שפע: אמרת שאתה לא חושב – אני מוכן.

רם שפע: בוא נשב.

רם שפע: ‏

יואב פרנקל: ‏אתם יכולים לשבת על התקנות ולהצביע.

יואב פרנקל: אני רק רוצה לסיים ולהגיד שאי העברת תשלומים בוועדה הזו בסופו של יום ימנע דברים שאנחנו לא רוצים למנוע אותם מתלמידי ישראל.

יואב פרנקל: ‏זה ימנע את הטיולים, שהם חשובים כל כך בשנה הזאת, ‏זה ימנע את סבסוד השאלת ספרי הלימוד, צריך לזכור שבלי הסבסוד הזה ההורים ישלמו מאות שקלים יותר.

רם שפע: ‏איזה סבסוד יש?

יואב פרנקל: ‏המשרד משקיע מיליוני שקלים לאפשר את פרויקט השאלת ספרי הלימוד.

יואב פרנקל: אם אנחנו לא נאשר את זה ההורים ישלמו מאות שקלים יותר על ספרי הלימוד.

יואב פרנקל: ‏האם אתם מוכנים שנגיע למצב הזה?

יואב פרנקל: האם אתם רוצים לא לאפשר לתלמידי ישראל טיולים שנתיים או טיולים חד יומיים?

קטי קטרין שטרית: אפרופו חל"ת ומובטלים, יש הרבה מאוד גופים שיושבים בבית היום בגלל הנושא הזה.

זאב גולדבלט: תשעה מיליון שקלים זה מה שהמשרד נותן להשאלת ספרים.

זאב גולדבלט: ‏

קטי קטרין שטרית: החברה להגנת הטבע, אשכולות, סל תרבות, יש גופים שלמים שיושבים בבית ומחכים למוצא פיה של הוועדה הזו ‏כדי לפתוח את השערים.

קטי קטרין שטרית: צאו מהקונספט שהממשלה משלמת הכול.

קטי קטרין שטרית: זה לא יקרה.

רם שפע: ‏‏חברים, יהיה לנו זמן לזה, אני מבטיח לכם, אבל אני רוצה שראש המטה יסיים ואנחנו צריכים שהמשרד יציג את המתווה.

יואב פרנקל: סיימתי, אני מבקש שסימה ‏תציג את המתווה.

רם שפע: תודה רבה.

רם שפע: סימה, בבקשה.

סימה עובדיה פורצנל: שלום.

סימה עובדיה פורצנל: אנחנו הצענו ו‏היה דין ודברים משלישי ועד ואתמול בערב עם ההורים.

סימה עובדיה פורצנל: דרך אגב, הם הגיבו על זה רק אתמול בערב ואז שלחנו את ההצעה.

סימה עובדיה פורצנל: ‏הצענו שתי פעימות לגביית תשלומי הורים.

סימה עובדיה פורצנל: ‏

זאב גולדבלט: קיבלנו את זה ביום שישי ושלחנו את התגובה ביום ראשון, ואנחנו גוף של ‏מתנדבים, לא מקצועי.

צופית גולן: ‏גם הייתה שבת, חלקנו שומרים.

סימה עובדיה פורצנל: ‏הצענו שני מועדים לגבייה, הראשון עם תחילת שנת הלימודים והמועד השני לקראת המחצית השנייה של שנת הלימודים, בחודש ינואר.

סימה עובדיה פורצנל: חילקנו את התשלומים לשני סוגים: תשלום החובה בעד ביטוח תאונות אישיות לתלמיד יגבה בתחילת שנת הלימודים.

רם שפע: ביטוח תאונות אישיות אושר כבר בשנה שעברה?

אופיר סופר: ומתי הוא יגמר?

רם שפע: ‏זה 49 שקלים שכבר אושרו פה בשנה שעברה.

קריאה: בסוף השנה הזאת זה יגמר.

קריאה: ‏

קטי קטרין שטרית: שנת לימודים, אופיר.

קריאה: ‏כי זה מאושר פעם בשנתיים.

סימה עובדיה פורצנל: ‏‏בית הספר יעשה תכנית עבודה ולפי הפעילויות המתוכננות יוכל לגבות בעד סל תרבות עד 50% מגובה התשלום המרבי בתחילת השנה ואת המחצית השנייה בחודש ינואר.

סימה עובדיה פורצנל: ‏הגבייה עבור טקס סיום תהיה רק בחודש ינואר בהתאם ליכולת לקיים טקס סיום.

סימה עובדיה פורצנל: ‏לא נגבה תשלום על מסיבות כיתתיות.

סימה עובדיה פורצנל: השאלת ספרי לימוד – בתחילת שנת הלימודים.

אורלי פרומן: ‏לא נגבה ולא תכסו?

סימה עובדיה פורצנל: לא.

אורלי פרומן: זאת ‏אומרת שמבטלים?

קטי קטרין שטרית: ‏זה בהתאם למצב הבריאותי.

רם שפע: ‏אין מסיבות.

צופית גולן: זה "אל תקנו קפה ואל תשלמו עליו".

צופית גולן: זה מה שזה.

אורלי פרומן: כן, כי בשנה שעברה הם שילמו על זה.

סימה עובדיה פורצנל: ‏השאלת ספרי לימוד – בתחילת שנת הלימודים; הנהגת הורים ארצית – בתחילת שנת הלימודים; ועד הורים יישובי – בתחילת שנת הלימודים; טיולים – עד 50% בתחילת שנת הלימודים ועד 50% בחודש ינואר, על פי התוכנית; ‏של"ח – גם בשתי פעימות, מחצית ומחצית; השתתפות הורים בחוק ארוחה יומית בעלות ארוחה יומית – בתחילת השנה.

סימה עובדיה פורצנל: פה אני צריכה לומר ‏שהתשלום בפועל מתבצע חודש בחודשו בהתאם למספר הימים, יצאה על זה עוד הבהרה אתמול של חיים הלפרין.

סימה עובדיה פורצנל: תל"ן – הצענו לעשות דבר חדש השנה בעקבות הצורך לראות איך הדברים מתקדמים.

סימה עובדיה פורצנל: הצענו לתכנן שני סוגי תל"ן.

סימה עובדיה פורצנל: ‏תל"ן אחד: אם תוכנית הלימודים הנוספת ‏מתוכננת להתקיים לכל אורך שנת הלימודים הרי שיש מחויבות כלפי אותו מדריך לשנה שלמה ולכן יצטרכו לגבות את התשלום עבור כל שנת הלימודים מראש וכמובן אחר כך להתחשבן.

סימה עובדיה פורצנל: אבל אפשר גם, וזה אושר משפטית, לתכנן תל"ן שהוא למחצית אחת, כמו קורס סמסטריאלי, ואז יתחייבו כלפי המדריך לחצי שנה והתשלום יהיה לחצי שנה.

סימה עובדיה פורצנל: התשלום עבור מדריך התל"ן ממומן על ידי ההורים ולכן מנהל, או רשות מקומית, או בעלות, שחותמים על חוזה עם מורה, צריכים לדעת שיש להם את המקור התקציבי לעמוד בהתחייבות הזאת, אחרת נכנסים לבעיה ולכן צריך להתחייב על כך מראש.

סימה עובדיה פורצנל: ‏אם תל"ן מתקיים בסמסטר אחד ייגבו עבור התל"ן בסמסטר א׳, במחצית הראשונה, בספטמבר, ועבור התל"ן שמתקיים סמסטריאלית, קורס של מחצית שנה, גם בחודש ינואר בהתאם לתכנון.

סימה עובדיה פורצנל: ‏ הדבר הבא הוא רכישת שירותים מרצון – גם אפשר לחלק לשתי פעימות, בתחילת השנה ובינואר.

סימה עובדיה פורצנל: אמצעי קצה, טבלטים - - -

רם שפע: ‏אפשר להגיד מילה על הרכישה מרצון?

רם שפע: לאן הכסף הזה הולך?

קריאה: ועד כמה הוא מרצון.

סימה עובדיה פורצנל: כן.

סימה עובדיה פורצנל: ‏רכישה מרצון זה סוג של סידור שעוזר להורים לחסוך עלויות בעד פעילויות שהם יכולים לרכוש בעצמם עבור הילדים שלהם, פעילויות שחשוב שיעשו בקבוצה, או מוצרים שהם יכולים לרכוש יחד ‏אבל יש ערך לכך שהתלמידים מקבלים אותם ביחד וגם יש פה אפשרות להוזיל עלויות.

סימה עובדיה פורצנל: זה סוג של קבוצת רכישה.

סימה עובדיה פורצנל: השר מגביל את התשלום על זה.

סימה עובדיה פורצנל: אני אתן דוגמה, בגן הילדים זה יכול להיות קלמר.

רם שפע: ‏אבל כשהם משלמים הם יודעים על מה זה?

סימה עובדיה פורצנל: בוודאי, ‏הם יודעים מראש על מה זה וזה גם מפורסם באפיק ממש בתתי סעיפים בכל כיתה.

סימה עובדיה פורצנל: למשל, ‏אם מביאים איזושהי פעילות לבית הספר, ‏סדנת מדעים או מסיבה ללומדי רביב.

רם שפע: ‏למה ההורים משלמים על סדנת מדעים?

רם שפע: אני לא מצליח להבין.

סימה עובדיה פורצנל: אם ההורים רוצים לרכוש סדנה נוספת - - -

צופית גולן: גם מחשוב ותקשוב ‏זה חלק מזה ואנחנו עברנו ללמידה מהבית, זה אמור להיות בבסיס.

צופית גולן: ‏

סימה עובדיה פורצנל: אם הורים רוצים לרכוש סדנה נוספת שהיא העשרה, רוצים להביא איזושהי פעילות לבית הספר - - -

רם שפע: ‏אבל מה זה "רוצים"?

רם שפע: אנחנו מאשרים את התשלום הזה עכשיו.

רם שפע: ‏אתם יודעים איך זה עובד, אנחנו מאשרים והופ, הכסף נגבה.

רם שפע: אני צודק?

רם שפע: ‏

מיכל שאול: אין צורך לאשר.

מיכל שאול: הוועדה לא צריכה לאשר את התשלום הזה, זה מובא ‏לידיעתה.

מיכל שאול: ‏התשלומים שמובאים לאישור הוועדה הם תשלומי הרשות.

מיכל שאול: סימה מחויבת ליידע את הוועדה אבל רכישה מרצון ותל"ן לא מחויבים באישור ועדת חינוך.

מיכל שאול: זה נובע מהחוק, זה גם קיבל שתי פסיקות של בג"ץ בנושא הזה, זה רק מובא לידיעת הוועדה.

קטי קטרין שטרית: זה בעצם נושא בית ספרי.

קטי קטרין שטרית: יכול לקום בית ספר ולהגיד: אני לא רוצה לעשות רכישות שירותים מרצון.

קטי קטרין שטרית: הם לא חייבים.

גור רוזנבלט: קטי, זה נכון לגבי כל תשלומי הרשות.

זאב גולדבלט: אני מזכיר שכל מה שאמרה היועצת המשפטית נכון, אבל יש רק הסתייגות אחת ועל זה המשרד לא מקפיד, למשל שכל נושא התשלום מרצון והתל"ן חייב להיות מאושר אישית על ידי כל הורה עבור כל ילד.

זאב גולדבלט: על זה המשרד לא מקפיד.

צופית גולן: זה פרוץ לגמרי.

סימה עובדיה פורצנל: המשרד מקפיד על כך.

סימה עובדיה פורצנל: אני בעצמי שולחת תזכורות, נהלים והצגות למנהלי בתי הספר ישירות וגם לפיקוח ואנחנו עושים בזה עבודה.

סימה עובדיה פורצנל: אם נקשר את הדיון לדיון בבוקר: משנת 2011, שנכתב הדוח, ועד היום, יש שיפור עצום ומשמעותי.

סימה עובדיה פורצנל: התמונה היא לא אותה תמונה.

סימה עובדיה פורצנל: מנהלי בתי הספר מחתימים.

סימה עובדיה פורצנל: אנחנו מעירים למי שלא.

סימה עובדיה פורצנל: יש על זה עבודה.

סימה עובדיה פורצנל: הם מחויבים לפרסם את הדברים והורים יכולים לבחור שלא לרכוש.

זאב גולדבלט: לצערי זה ממש לא.

סימה עובדיה פורצנל: דרך אגב, הורים לא מחויבים מלבד ביטוח תאונות אישיות לרכוש אף אחד מהשירותים.

סימה עובדיה פורצנל: השירותים הם שירותי רשות.

סימה עובדיה פורצנל: הם יכולים לבחור לרכוש אותם והם יכולים לבחור לא לרכוש אותם.

סימה עובדיה פורצנל: זו ממש פררוגטיבה של ההורים.

זאב גולדבלט: חוץ מבתי ספר שמתנים את הרישום בתשלום.

קטי קטרין שטרית: אז קדימה, זאב, אולי תביאו את שמות בתי הספר ותעבירו להם?

זאב גולדבלט: הבאתי.

קטי קטרין שטרית: אז תטפלו בזה כמו שצריך.

קטי קטרין שטרית: אם הם מביאים לכם תטפלו בזה.

זאב גולדבלט: בוועדת ביקורת המדינה הבאתי דוגמה של שלושה בתי ספר שכבר שנים מטופלים על ידי המשרד ולא החזירו שקל, שקל בודד.

זאב גולדבלט: הבאתי דוגמה של שלושה בתי ספר ספציפיים.

קריאה: אין פיקוח, אין דין ואין דיין.

צופית גולן: יותר מזה, גם אין דיווח להורים מה קרה עם הכסף לפני שמאשרים את שנה הבאה.

סימה עובדיה פורצנל: הפיקוח נעשה על פי חוק.

סימה עובדיה פורצנל: יש דיווח להורים.

סימה עובדיה פורצנל: בתי הספר מחויבים להגיש דוח עד ה-30 בספטמבר.

סימה עובדיה פורצנל: הם מחויבים להשיב יתרות להורים עד ה-31 באוגוסט בכל שנה והם עושים את זה.

צופית גולן: אבל הם גובים לפני.

זאב גולדבלט: הגבייה מתבצעת לפני הצגה של השימושים והתמורות.

צופית גולן: צריך להיות קודם דוח שעות, קודם נראה מה נשאר ואז נחליט מה עושים שנה אחרי זה, אבל בפועל זה לא קיים, וגם הנה, היא אמרה, זה לא מחויב.

סימה עובדיה פורצנל: זה מחויב ואני גם אמרתי שיש תקנות.

צופית גולן: בספטמבר, אבל גובים כבר ב-1 בספטמבר אז איך זה מחויב?

עופר כסיף: סימה, מה הפרוצדורה של איסוף החתימות?

רם שפע: בואו ניתן לסימה להציג הכול בצורה מסודרת, שאלות הבהרה מיד כשהיא תסיים.

סימה עובדיה פורצנל: אמצעי קצה – אנחנו גובים בתחילת שנת הלימודים.

אורלי פרומן: אבל תסבירי למה אמצעי קצה כי עברנו ללמידה רבה בזום ויש רכישה מיוחדת לנושא, אז למה צריך לשלם?

אורלי פרומן: זה בתי הספר המתוקשבים, עכשיו כולם יהיו מתוקשבים ואנחנו גובים על זה כסף.

סימה עובדיה פורצנל: יש בתי ספר שמעוניינים – דרך אגב, מדובר ב-2% מבתי הספר בסך הכול – לרכוש בעצמם או לשכור אמצעי קצה.

סימה עובדיה פורצנל: יש חוזר מנכ"ל מאוד מפורט, אם תרצו אפשר יהיה לדאוג לקבלת פירוט לעניין הזה.

סימה עובדיה פורצנל: אלה בדרך כלל אוכלוסיות חזקות יותר.

סימה עובדיה פורצנל: הם לא, עד כמה שלי ידוע מהתבחינים של הקול הקורא, יעמדו בתבחינים של הקול הקורא להיות ראשונים לקבל אמצעי קצה.

סימה עובדיה פורצנל: מדובר בבתי ספר במדד טיפוח נמוך, זאת אומרת סוציו-אקונומי מאוד גבוה, שרוצים לרכוש.

סימה עובדיה פורצנל: בתי ספר שעבדו מתוקשב לאורך השנים.

סימה עובדיה פורצנל: מדובר במעט בתי בפר אבל יש להם אפשרות לעשות את זה.

סימה עובדיה פורצנל: דרך אגב, בג"ץ דן בזה בשניים או שלושה סבבים ובחר שלא להעיר לנו על החוזר ולקבל את זה.

צופית גולן: אבל עכשיו עברנו למתוקשב.

אורלי פרומן: אבל המציאות השתנתה.

אורלי פרומן: היום – וזאת הייתה אחת הביקורת – גילו שיותר ממחצית מבתי הספר אינם מתוקצבים, אתם הצגתם את זה, לא אנחנו, והולכים להעביר את כולם למתוקשבים.

אורלי פרומן: וטוב שהקורונה זרזה את זה כי זו הלמידה המתבקשת למאה ה-21.

אורלי פרומן: ברגע שיש מחשבים, אין מה לעשות, אורך החיים של מחשב הוא מאוד מוגדר וצריך כל הזמן לשדרג את החומרות ואת התוכנות.

אורלי פרומן: זה כמו לוח וגיר, גבינו פעם מההורים עבור לוחות בית ספר?

אורלי פרומן: היום אלה הלוחות.

אורלי פרומן: זה הא'-ב' של אמצעי הלמידה של היום.

רם שפע: תוך כדי קיבלתי פה הודעה, רק לדוגמה, מהורים שקיבלו בקשה לגבייה של 180 ש"ח על פרויקטים חינוכיים, זה הפירוט.

זאב גולדבלט: נכון, על זה אנחנו מדברים.

זאב גולדבלט: אין פירוט.

צופית גולן: כך זה נראה.

רם שפע: אני יודע שעל זה אתם מדברים, אני מציג את מה שקיבלתי כדי להמחיש את דבריכם.

רם שפע: אני בטוח, סימה, שאת וכל מי שיושב מימינך ומשמאלך מנסים לגרום לבתי הספר לעשות את זה.

רם שפע: אתם גם הוצאתם ב-5 באפריל – אם אני לא טועה בתאריך – מכתב לבתי הספר: תחזירו את מה שההורים שילמו ולא קיבלו.

רם שפע: אני בטוח שאתם מנסים.

רם שפע: מה לעשות, זה לא פוגש בשטח את העובדה שבתי הספר מחזירים.

רם שפע: אני לא רוצה להציג את זה באופן כולל אבל כנראה שרוב בתי הספר לא מחזירים.

רם שפע: זה דיון שלישי שאת אומרת, וגם בכך את צודקת, שעד סוף אוגוסט בתי הספר צריכים להחזיר, אנחנו עוד רגע בסוף אוגוסט, ברור לנו שרוב בתי הספר לא יחזירו את הכסף.

רם שפע: למה אני אומר את זה?

רם שפע: כי אנחנו מדיינים כבר כמה דקות על סעיף, שאגב לוועדה ספציפית אין אישור לאשר או לא לאשר.

רם שפע: יש לה כן אישור, ובעיניי זה מה שתכף נעשה, נקרא לכם להפחית את התשלום הזה כי ברור שהשנה גם הוא אגב, ראש המטה, יואב, יירד.

רם שפע: לא סביר שישלמו את אותם 180 ש"ח של פרויקטים חינוכיים ששנה שעברה שילמו עליהם גם השנה.

רם שפע: עקרונית, לוגית, כנראה גם הסעיף הזה צריך לרדת כי חלק מהשירותים לא יינתנו.

רם שפע: למה לא תוכלו לבדוק את זה?

רם שפע: כי אין באמת פירוט.

רם שפע: גם לבית ספר זה קשה, אני מבין.

רם שפע: נתנו לו סל: קח מההורים כסף, 180, 200, 500, 300, תסתדר.

רם שפע: הוא עושה סעיפים כללים, כמו שאולי גם חלק מאתנו היו עושים, אומרים להם: אוקיי, תביאו לי את הכסף.

רם שפע: אתם יודעים איך זה.

רם שפע: נוצרת מציאות שבה ההורים משלמים את הכסף, בתי הספר לפעמים משתמשים בו למקום הנכון, לפעמים למקום אחר ואז הכסף נשאר אצל בתי הספר.

רם שפע: לכן בעיניי גם הסעיף הזה צריך לרדת.

רם שפע: לא להיעלם אלא לרדת.

סימה עובדיה פורצנל: הפחתנו את הגבייה המותרת ב-15%.

רם שפע: התחלה טובה.

קריאה: אפילו יותר חשוב מזה שהפחתנו אותו, אני חושב שחשוב להגיד פה שלמשרד יש בסך הכול אמון במנהלי בתי הספר.

קריאה: הם אנשים טובים שעושים את עבודתם נאמנה.

רם שפע: גם לוועדה יש אמון בבתי הספר.

קטי קטרין שטרית: הורים יקרים, אולי אתם לא מעודכנים, אני מקבלת עכשיו מחברות שמפעילות תל"ן שלדוגמה ברמת השרון, בגנים ברמת השרון, בתל אביב ורשימה ארוכה מאוד, לא מתחילים תוכנית תל"ן בלי חתימה של הורים, כל ההורים, אז בואו לא ניקח את זה לקיצוניות.

צופית גולן: בגנים את צודקת.

קטי קטרין שטרית: גברתי, את יכולה לצעוק מפה ועד להודעה חדשה, אני מקבלת עכשיו מהחברות הודעה - - -

צופית גולן: בגנים?

קטי קטרין שטרית: כן.

קטי קטרין שטרית: וזה אומר שהפיקוח כן עובד.

צופית גולן: אני מדברת על בתי הספר.

עופר כסיף: ואני מקבל מיושבי-ראש ועדי הורים הפוך.

קטי קטרין שטרית: עופר, מבחינתך שהכול המדינה תשלם.

עופר כסיף: נכון.

קטי קטרין שטרית: אתה בא מתורה מרקסיסטית של קומוניזם.

עופר כסיף: תודה רבה.

עופר כסיף: סוף סוף שמעתי ממך דבר גם נכון וגם ראוי.

עופר כסיף: לא קורה הרבה.

קטי קטרין שטרית: אנחנו לא שם, עופר.

קטי קטרין שטרית: אם אתה רוצה תלך למקומות אחרים, כמו צפון קוריאה.

עופר כסיף: לא, אני אלחם שפה יהיה טוב.

קטי קטרין שטרית: כאן זו מדינה דמוקרטית, לא קומוניזם, אז בוא נירגע.

עופר כסיף: תלמדי קצת לפני שאת אומרת מה זה מרקסיזם - - -

קטי קטרין שטרית: כמה אפשר?

קטי קטרין שטרית: באמת.

רם שפע: קטי ועופר, אני מלא הערכה לכך שכבר שעה הצלחתם לא להתעצבן אחד על השני ואני קורא לכם להמשיך עם השעה הראשונה.

עופר כסיף: אני צוחק, אני לא התעצבנתי.

עופר כסיף: זה פרודיה, מה שהיא אמרה, או פרסה יותר נכון.

קטי קטרין שטרית: כמה אתה יכול לשמוע "המדינה, המדינה, המדינה"?

רם שפע: הבטחתי לח"כ סופר, שהשקיע שעות רבות בעבודה על המתווה בחמ"ד.

רם שפע: יש עוד דברים שלא אמרת, סימה?

סימה עובדיה פורצנל: כן.

סימה עובדיה פורצנל: בית ספר מנגן – 50% בתחילת השנה, 50% בינואר.

סימה עובדיה פורצנל: יש לי כמה הבחנות: תשלום שגובים בתחילת שנת הלימודים יכול לשמש לשירותים שיערכו לאורך השנה, כמו הזמנה של טיול שיערך במחצית השנייה אבל צריך להזמין אותו.

סימה עובדיה פורצנל: אם לא נעשה שימוש בכסף במחצית הראשונה אפשר לחשב ולתכנן מה קורה במחצית השנייה ולהעביר את היתרה למחצית השנייה, כמובן הכול בהסכמת ועד הורים בית ספרי ובעבודה משותפת, וכמובן שבסוף שנה, בהתאם לתקנות, מוחזרות כל היתרות להורים, ואני יודעת שבתי ספר מחזירים.

סימה עובדיה פורצנל: אם יש בתי ספר שטרם החזירו זה בשוליים ובקצה.

סימה עובדיה פורצנל: בתי הספר עבדו מאוד קשה.

סימה עובדיה פורצנל: אנחנו בקשר עם מאות ואלפים של בתי ספר.

סימה עובדיה פורצנל: זהו, עד כאן.

סימה עובדיה פורצנל: תודה.

רם שפע: שאלות הבהרה בלבד לדברים שסימה הציגה ולאחר מכן אני רוצה לתת לח"כ סופר להתייחס לנושא ספציפי.

רם שפע: ח"כ כסיף, בבקשה.

עופר כסיף: שתי שאלות קצרות.

עופר כסיף: אחת, לא שמעתי מה אמרת לגבי 15% שהורידו, אשמח אם תוכלי לחזור.

עופר כסיף: דבר שני, בניגוד למה שקטי אמרה – ואני מצטער שאני מבקר אותה משום שהיא החמיאה לי בכך שהיא אמרה שאני מרקסיסט ואני אחמיא לה בהזדמנות אחרת - - -

קטי קטרין שטרית: אני אחיה עם זה טוב.

קטי קטרין שטרית: מסירה את זה ממך, באמת.

עופר כסיף: רק שתדעי שצפון קוריאה זה לא מרקסיזם, זה הרבה יותר קרוב לשיטה שלך, אבל לא משנה.

קטי קטרין שטרית: אתה יודע מה אתה עושה עכשיו?

קטי קטרין שטרית: מנסה לעשות את מה שעשו במדינה הזו מאז שהוריי הגיעו – לנסות לגמד.

קטי קטרין שטרית: אני לא אתן לך את זה.

קטי קטרין שטרית: לא אתן לך לגמד אותי.

עופר כסיף: לגמד אותך?

עופר כסיף: חלילה, מי גימד אותך?

עופר כסיף: אמרתי שצפון קוריאה קרובה למשנה שלכם, זה הכול.

קטי קטרין שטרית: עם כל הסיסמאות שלך אתה יודע לאן אתה צריך ללכת.

קטי קטרין שטרית: לרמאללה הייתי שולחת אותך.

קטי קטרין שטרית: די, מספיק כבר עם ההתנשאות הזו שלו.

קטי קטרין שטרית: כל פעם הוא מנסה להתייחס כאילו אנשים לא מבינים.

קטי קטרין שטרית: תעשה לי טובה עם השטויות שלך.

רם שפע: חה"כ כסיף, בבקשה תתמקד בשאלת ההבהרה.

עופר כסיף: כתבו לי גם יושבי-ראש ועדי הורים והם אומרים שמעולם – אני לא אומר שזה באופן כללי כך, יכול להיות שיש כך ויש כך, מספיק שבבית ספר אחד זה לא כך זה כבר בעייתי – לא פנו אליהם כדי לחתום איפה שנדרשת הסכמת ההורים.

עופר כסיף: אז אני שואל: א', מה הפרוצדורה?

עופר כסיף: איך בדיוק אוכפים את זה?

עופר כסיף: איך בדיוק אוספים את החתימות?

עופר כסיף: האם יש לכם פיקוח על זה?

עופר כסיף: האם אתם יודעים בכמה בתי ספר באופן ברור באמת נאספו חתימות ובכמה לא?

עופר כסיף: כי זה חלק כמובן מהתהליך קבלת ההחלטות, בלי קשר לזה שאידיאולוגית אני אכן בעד ביטול תשלומי ההורים ושהמדינה תממן חינוך מא'-ת', תרתי משמע, אבל זה לא העניין כרגע, אני שואל שאלות נקודתיות בהמשך למה שאמרת.

סימה עובדיה פורצנל: הפחתנו 15% ברכישת שירותים מרצון, הסעיף שדיברנו עליו קודם.

סימה עובדיה פורצנל: יש לנו בקרה ואכיפה גם על ידי המפקחים וגם יש לנו מינהל רישוי בקרה ואכיפה.

סימה עובדיה פורצנל: יושב לצדי מנהל המינהל, הוא יוכל להגיד כמה מילים על הבקרה.

גור רוזנבלט: אני חושב שזה עובר פה כחוט השני, אני רוצה לחדד פה איזושהי נקודה שאולי לא חודדה מספיק.

גור רוזנבלט: אישור הוועדה פה, אין משמעותו שכל בית ספר יגבה את כל מה שמופיע פה בטבלה, המשמעות היא שאנחנו מאפשרים את זה ברמה העקרונית.

גור רוזנבלט: אחרי שאנחנו מאפשרים את זה, אחרי שהוועדה תצביע ותאשר את זה, כל מנהל בית ספר יושב עם ועד ההורים שלו והם מקבלים החלטות מתוך מה שהוועדה אישרה מה עושים ומה לא עושים.

גור רוזנבלט: יכולים להחליט שהשנה בגלל הקורונה אין טיול ויכולים להחליט שהשנה יש טיול.

גור רוזנבלט: אני מקווה מאוד שיטיילו.

גור רוזנבלט: הם יכולים להחליט שהשנה יש תל"ן או אין תל"ן, שהשנה את הרכישה מרצון חוסכים להורים וקונים להם עכשיו את התלבושת אחידה כולם ביחד, או שלא עושים את זה וכל הורה יתכבד וירכוש את זה בעצמו בחנות.

גור רוזנבלט: זה עניין של ועד ההורים הבית-ספרי עם המנהל, כל מה שאנחנו עושים פה זה רק אפשרות עקרונית לאשר.

גור רוזנבלט: באשר לשאלתו של חה"כ עופר כסיף איך עובדת הפרוצדורה.

גור רוזנבלט: אחרי שהמנהל יושב עם יושב-ראש ועד ההורים הם חותמים ביחד על טופס שאומר שזה הסכום שההורים רוצים לגבות והמנהל רוצה לגבות.

גור רוזנבלט: זה הולך לאישור מפקח בית הספר באמצעות מערכת שנקראת אפיק.

גור רוזנבלט: רק אחרי שמפקח בית הספר אישר את התשלום הזה הסכום הזה יכול להיגבות וזה הפיקוח הראשוני שלנו.

גור רוזנבלט: מעבר לזה, גם צוותים שלי הולכים לבתי הספר ובודקים מה הסכום שנגבה בפועל ומה התמורה שניתנה להורים עבור הסכום שנגבה.

גור רוזנבלט: אנחנו לא בודקים כל בית ספר כל שנה אבל בממוצע אחת לחמש שנים בית ספר נבדק בנושא הזה.

עופר כסיף: אז פספסתי משהו כי לפי מה שאני מבין מנציגי ההורים בכל בית ספר כלל ההורים צריכים להסכים וממה שאני מבין ממך מספיק שוועד ההורים מסכים.

גור רוזנבלט: אני אדייק לך.

גור רוזנבלט: גם זאב מכיר טוב טוב את החומר, הוא מספיק ותיק ומנוסה.

גור רוזנבלט: צריך להבדיל בין תשלומי ההורים הרגילים, שעליהם חותם ועד ההורים בשם ההורים, וגם אז יכול להחליט הורה שלמרות שוועד ההורים חתם הוא לא מעניין.

גור רוזנבלט: עשו עכשיו קניה מרוכזת של תלבושת אחידה, גבו על זה במסגרת סעיף תשלומים מרצון, אומר ההורה: לא רוצה, אני רוצה לקנות לבד, זו זכותו המלאה, אף אחד לא מחייב אותו.

גור רוזנבלט: שום דבר מתשלומי הרשות הוא לא חובה.

גור רוזנבלט: עוד יותר חמור מזה זה התל"ן, שמכיוון שזו תוכנית נוספת כל הורה חותם עליה בעצמו.

גור רוזנבלט: לכן צריך להבדיל בין הטבלה הרגילה, שעליה חותם ועד ההורים, לבין התל"ן, שזו באמת חתימה אישית של כל הורה.

יוראי להב-הרצנו: שאלת הבהרה לסימה.

יוראי להב-הרצנו: כשאת אומרת שהפחתתם ב-15% את תשלומי ההורים, זה אומר שקיצצתם 15% מפעילויות העשרה?

יוראי להב-הרצנו: זו לא הפחתה תוך שמירת 100% מהפעילות אלא המשמעות היא 15% פחות פעילויות.

סימה עובדיה פורצנל: השר קובע את התשלום המקסימלי בעד פעילות.

סימה עובדיה פורצנל: עבור פעילות של רכישה מרצון השר הפחית ב-15% את גובה הגבייה המקסימלי המותר.

סימה עובדיה פורצנל: בית ספר יכול לעשות את החישובים שלו ולרכוש מה שהוא וההורים בוחרים ביחד לרכוש.

סימה עובדיה פורצנל: אם אתה שואל אם המשרד משפה עבור זה התשובה היא לא.

יוראי להב-הרצנו: אני רוצה לוודא שאני מבין נכון.

יוראי להב-הרצנו: זה אומר שלמול ההחלטה הזו המשמעות של קיצוץ זו המשמעות של ביטול פעילויות?

זאב גולדבלט: נכון.

סימה עובדיה פורצנל: המשמעות היא של בחירה בפעילות.

סימה עובדיה פורצנל: הם יכולים לבחור בפעילויות יותר זולות ולספק יותר פעילויות.

יוראי להב-הרצנו: של היכולת של בית ספר לקבל פחות עבור הכסף שהוא יכול לגבות לפי חוק?

קטי קטרין שטרית: אתה יכול עם אותו סכום לקחת הצגות פחות יקרות או טיולים פחות יקרים.

קטי קטרין שטרית: זה פול ואתה בוחר לעצמך כבית ספר.

קטי קטרין שטרית: יצטרכו לעשות שיעורי בית.

צופית גולן: לא עם מתווה הטיולים החדש של הקפסולות.

זאב גולדבלט: איך אפשר לעשות טיול זול יותר כשמותר פחות לעלות על האוטובוס, איך?

קטי קטרין שטרית: הפכתם גם להיות מומחים של טיולים?

קטי קטרין שטרית: נו, בחייכם.

זאב גולדבלט: התשובה היא כן, אני מומחה לטיולים.

זאב גולדבלט: אני ניהלתי אותם ביומיום.

קטי קטרין שטרית: תעשה לי טובה.

קטי קטרין שטרית: אני לא יודעת מה עובר עליכם, באמת.

רם שפע: אני עוצר את זה רגע.

רם שפע: אני רוצה לעמוד במילתי ולתת לח"כ אופיר סופר שבאמת עמל והשקיע בזה.

רם שפע: אגב, שאלה מהותית, אני לא מצליח להבין איפה זה פוגש את המתווה, ככל שיש הסכמה כזאת.

רם שפע: בבקשה, ח"כ סופר.

אופיר סופר: המתווה שלנו הוא אחלה ויכול להיות שגם המתווה של משרד החינוך הוא בסדר.

אופיר סופר: ההבדל בין שני הדברים הוא שבסופו של דבר התל"ן, של החינוך הדתי במיוחד, מרכיב את המשכורות, המוסדות בהחלט תלויים גם במשכורות האלה ויש כאן פער שמעמיד בסיכון גם את עמידותם של המוסדות למשך כל השנה.

אופיר סופר: מצד שני, אנחנו לא יכולים לדרוש מהורים לשלם שכר על שירות שהם לא מקבלים.

אופיר סופר: מה שכן מיוחד במתווה הזה הוא שאני חושב שזו פעם ראשונה אחרי הרבה זמן שבאמת מתקיים שיח בין ההורים לבין הרשתות, ששניהם בעלי עניין מאוד משמעותיים בסוגיה הזו.

אופיר סופר: נראה לי שהגענו למתווה שהוא יחסית טוב וסביר, אני חושב שגם המתווה שלכם בסדר, אלא שבסופו של יום אני חושב שאנחנו צריכים להשלים שיהיה חשוב וטוב אם משרד החינוך – גם אם משרד החינוך לא יכול לפתור את כל הבעיות שאנחנו מבקשים שהוא יפתור – יישב עם הרשתות ועם ההורים ביחד וינסה להגיע למצב של סגירה או לפחות מקסום כל מה שאפשר מהמתווה הזה.

אופיר סופר: סך הכול הגבייה הולכת להיות לא פשוטה, גם בגלל משבר הקורונה, שהוא משפיע פעם אחת על ההורים ופעם שנייה על המוסדות, והוא משפיע גם כן על היכולת הטכנית לבצע את הדברים.

אופיר סופר: נראה לי, גם בלוח הזמנים הקצר, שאם נשקיע לפחות פגישה אחת משמעותית בעניין הזה וננסה למקסם את המתווה, או להפגיש בין שני המתווים, של המשרד ושלנו, זה יכול להיות מבורך.

אופיר סופר: בסוף אתם באמת הדרג המוסמך לצורך העניין, הרשות שעליה מוטלת האחריות.

אופיר סופר: אנחנו יכולים לבוא ולזרוק את העסק, ולהגיד: אוקיי, הרשתות יגבו בצורה הזו.

אופיר סופר: אני לא רוצה לעודד ולא רוצה לרמוז שאני אעודד חוסר גבייה.

אופיר סופר: חס וחלילה.

אופיר סופר: ממש לא.

אופיר סופר: חשובה לי מאוד ההצלחה גם של הרשתות וגם של ההורים, אבל נראה לי שמהלך שנעשה בשיתוף יכול להצליח ומאוד הייתי שמח עם המשרד היה שוקל לאמץ לפחות את השיחה הזו.

צופית גולן: אני חושבת שזו דוגמה מצוינת שבשיח של כמה שעות טובות הצלחנו להגיע למתווה של תל"ן בשנת קורונה שגם ההורים מסוגלים לעמוד מאחוריו, עם הגבלות שמותאמות לקורונה ובאמת לתת שירות שעליו גובים את הכסף.

צופית גולן: זה משהו שהיה מאוד חשוב לנו בחמ"ד ואני חושבת שאופיר עשה פה עבודה מצוינת.

צופית גולן: עשו פה משא ומתן שיכול להיות דוגמה מצוינת להמשך, עם הבטחה לשקיפות גם.

אופיר סופר: אני כמובן מודה לאודליה וצופית שהובילו את הסיפור הזה מצד ההורים ולמנהלי הרשתות.

גור רוזנבלט: לגבי המתווה של חה"כ אופיר סופר של הרשתות וההורים, צריך להבהיר שככל שהוא מגביל את התל"ן בהתאם למתווה אין לנו שום בעיה אתו ואנחנו כמובן מברכים.

גור רוזנבלט: אני לא ראיתי משהו מסודר, זה הכול דברים שנאמרו לי, אבל ככל שהמתווה מחייב את משרד החינוך בשיפויים כספיים כאלה ואחרים לרשתות, אין לנו מקור תקציבי לדבר הזה.

גור רוזנבלט: גם אין לנו מחויבות כלפי מורי התל"ן, צריך להבהיר את זה.

גור רוזנבלט: יכול להיות שיגיעו תקציבים כאלה ואחרים.

גור רוזנבלט: נמצא פה משה שגיא, סמנכ"ל כלכלה ותקציבים, אם יהיו תקציבים תוספתיים שייועדו לזה מהאוצר זה לא עניין שלנו אבל - - -

זאב גולדבלט: גור, זה לא מדויק כי אם אתם מונעים את הפיטורים של מורי התל"ן זו התערבות.

גור רוזנבלט: אי אפשר כך, זאב.

גור רוזנבלט: כפי שאמרנו בשיפויים האחרים, לנו אין תקציב לדבר הזה.

קריאה: אני רוצה גם לציין שיכולות להיות לזה השלכות רוחב בכל המערכת.

קריאה: זה לא יכול להיות מצומצם רק לרשתות.

קריאה: תל"ן יש בכל המערכת בצורה כזו או אחרת והיא תידרש לתת שיפוי לכל אלה.

אופיר סופר: אני מבין שאין תקציב בתוך המשרד אבל אני אומר שגם אם המשרד ייצר איזושהי עמדה בעניין הזה כי יש כאן בעיה, יכול להיות שהיא גם בעיה משפטית – למרות ששוחחנו על זה קצת לפני כן האם כן היה אפשר לפטר לאחר ה-31 במאי או לא – אני חושב שצריך להיות ליבון של הדבר הזה בפורום הרלוונטי, שזה הורים, רשתות והמשרד, כי בסוף זה משפיע.

אופיר סופר: ואם יש לזה השלכות מערכתיות אחרות, השאלה אם זה צודק או לא צודק.

אופיר סופר: אם זה צודק, ואפשר לעמוד בזה וזה יפתור את הבעיה – ויכול להיות שלא נגיע לכל המתווה הזה לגמרי אבל נגיע למשהו ממנו – אני חושב שזה הרבה.

אופיר סופר: אם יש כאן בעיה שצריכה להיפתר ברמה שהיא מחוץ למשרד - - -

קטי קטרין שטרית: אופיר, אתמול ישבנו בוועדת כספים עד השעות הקטנות של הלילה, חזרנו הביתה ב-06:00 בבוקר.

קטי קטרין שטרית: אי אפשר יהיה לחרוג ממה שבשלושת החודשים הקרובים יינתן מבחינת תקציב מדינה.

קטי קטרין שטרית: אין מאיפה.

קטי קטרין שטרית: צריך לחזור לוועדת כספים לדיונים לתוך הלילה כדי להוציא.

קטי קטרין שטרית: רק שיהיה לך ברור.

קטי קטרין שטרית: אני לא הייתי מדברת כך, אני ישבתי עם ועד ההורים, תמכתי בכל דבר שלהם, מחזקת את ידיהם וכו', אבל הבנתי אתמול בוועדת כספים שאין מאיפה להוציא.

קטי קטרין שטרית: אין.

קטי קטרין שטרית: אין.

קטי קטרין שטרית: יתכבדו כל הגורמים ויגידו – אמר את זה גם יואב רק לא הבנתם כל כך את מה שהוא אמר אז אני אחדד – האם תיקח את הסייעות מהילדים האלרגיים, האם תיקח את התגבור במתמטיקה.

קטי קטרין שטרית: אתה צריך להחליט במה להוריד.

קטי קטרין שטרית: אין.

קטי קטרין שטרית: זה לחזור לוועדת כספים ולפתוח את כל התקציב.

קטי קטרין שטרית: אתה לא מבין מה הולך.

קטי קטרין שטרית: אתה יודע איזה עמל רב כדי לפתור את הבעיה של קרן קרב, היל"ה?

קטי קטרין שטרית: הכול היה בפני סגירה.

אופיר סופר: קטי, אני צריך לצאת, אני רק רוצה להגיד את עמדתי.

אופיר סופר: אני חושב שזה יכול להיסגר, או לפחות ראוי שיהיה ניסיון, שלא במסגרת ועדה אלא במסגרת ישיבת עבודה.

קטי קטרין שטרית: נשלח את השר לשיעורי בית לנסות להביא עוד.

קטי קטרין שטרית: ככל שיביא יותר כך יהיה טוב, אבל כרגע זה המצב הנתון.

יוראי להב-הרצנו: מה שמופיע בפנינו הוא לא תוצר של הידברות בין המשרד לבין ארגוני ההורים?

קריאות: לא, לא.

אורלי פרומן: הטבלה המוצגת פה עם החלוקה זה אחרי שהייתה הידברות אתכם?

מירום שיף: חלקית.

מירום שיף: יש שם כמה הערות שלא קיבלו את דעתנו.

מירום שיף: החלוקה היא לא הבעיה, הפעימות, הבעיה היא הסבסוד בעיקר וכמובן שלא נתנו לנו להיות שותפים.

מירום שיף: בסעיף תל"ן למשל יש סעיף שאומר שיעלה למנהל מחוז אם רוצים להרחיב את מספר שעות תל"ן, אנחנו ביקשנו להיות שותפים שם ולא אישרו לנו את הדבר הזה.

מירום שיף: ביקשנו בקרן מלגות להיות שותפים לחלוקה ולעקרונות ועדיין זה לא אושר.

רם שפע: השנה או שנה שעברה?

מירום שיף: השנה, אנחנו מדברים על עכשיו.

רם שפע: אפשר התייחסות של המשרד לנושא של שילוב ההורים בקרן מלגות?

אורלי פרומן: והרכבת התל"ן.

סימה עובדיה פורצנל: ההורים הם חברים בכל בית ספר.

סימה עובדיה פורצנל: לפני שקובעים מי מהילדים מקבל מלגות יש ועדה בבית ספר, כמובן בראשות מנהל בית ספר, ההורים תמיד נמצאים בוועדה הזו.

מירום שיף: אני מדבר על קריטריונים ברמה הארצית.

סימה עובדיה פורצנל: השמות מוזכרים, כל הנתונים נמצאים וועד ההורים שותף מלא.

סימה עובדיה פורצנל: אין ועדה ארצית.

סימה עובדיה פורצנל: יש מנגנון.

סימה עובדיה פורצנל: אמרתי לך בבוקר, תפנה אלי בצורה מסודרת, אני ארים את זה כלפי מי שמקבל החלטות ותקבל תשובה.

סימה עובדיה פורצנל: פנית אלי היום בבוקר.

סימה עובדיה פורצנל: לגבי הוועדה של תל"ן, הנושא הזה מיותר מכיוון שהוועדה לא תאשר בלי חתימות של הורים על הסכמה לתל"ן ובלי חתימה של ועד הורים על הסכמה על התל"ן.

סימה עובדיה פורצנל: זאת אומרת שזה מיותר.

סימה עובדיה פורצנל: זה מגיע כבר לוועדה עם הסכמות הורים.

מירום שיף: סימה, כאילו הכול עובד לנו מעולה בכל המקומות.

קטי קטרין שטרית: סימה, יש פה מצב של אי-אמון בין ההורים לבין המשרד בנושא האכיפה.

קטי קטרין שטרית: גור, בנושא האכיפה אין צל של ספק שצריך להשקיע משאב אנושי במשרד.

קטי קטרין שטרית: מספיק פעם אחת שאתם לוקחים איזשהו מנהל סורר ואומרים לו: תקשיב, על מה שקרה כאן ולא החתמת – ואז מחזירים את האמון.

קטי קטרין שטרית: אני מאמינה שכל השיח המיותר הזה מזמן היה עובר.

קטי קטרין שטרית: אתם יודעים, יש לכם אמצעים לאכיפה.

קטי קטרין שטרית: אני מכירה את המשרד הזה כמו את כף ידי, אני יודעת שיש לכם אמצעים של אכיפה.

קטי קטרין שטרית: אוי למוסד שלא מתנהל כספית כמו שצריך.

קטי קטרין שטרית: אתם מיד נועלים לו את התקציבים.

קטי קטרין שטרית: זה פשוט מאוד.

קטי קטרין שטרית: אז אני מאמינה שיהיה אמון של ההורים בכם.

קטי קטרין שטרית: הם אמורים לייצג את ההורים, הם חסרי אונים כשמצלצל ועד הורים בבית ספר בן גוריון ברמת השרון ואומר: לא החתימו, המנהל עשה מה שהוא רוצה וכו'.

קטי קטרין שטרית: הם באים, הם חוטפים.

גור רוזנבלט: קטי, דווקא העובדה שאנחנו יכולים היום לספור את בתי הספר שיש בהם בעיות מתוך 5,000 בתי ספר – עשינו כזה סדר במערכת.

קטי קטרין שטרית: אתם תקבלו את הגיבוי מכולם לענישה.

גור רוזנבלט: עשינו כזה סדר במערכת.

גור רוזנבלט: מושקעים פה אמצעי אכיפה בכמות בלתי מוגבלת, גם אמצעי בקרה.

גור רוזנבלט: אני לא אומר שאין עדיין פה ושם בעיות.

גור רוזנבלט: פה יש בית ספר, שם יש בית ספר.

גור רוזנבלט: כשיש 5,000 בתי ספר יש פה ושם בעיות, אבל בסופו של דבר הסדרנו את המערכת כולה.

גור רוזנבלט: הכול מסודר, הכול מנורמל.

גור רוזנבלט: אני רוצה לומר עוד משהו לגבי הסיפור הזה של ההורים.

גור רוזנבלט: זה חדש.

גור רוזנבלט: ועדי ההורים אף פעם לא התנגדו לתל"ן.

גור רוזנבלט: הדבר הזה חדש לנו.

גור רוזנבלט: יושבים פה כמה אנשים שאומרים שהם נציגי ההורים – שזה בסדר, זה הגוף הפורמלי שמייצג את ההורים - - -

זאב גולדבלט: רגע, גור, מה זה "אומרים"?

זאב גולדבלט: גור, האמירה הזו לא מכבדת את העניין.

זאב גולדבלט: זה כמו שאני אגיד שאתה לא נציג משרד החינוך.

זאב גולדבלט: עכשיו אתה מנסה להקטין ולגמד.

גור רוזנבלט: עד עכשיו לא התנגדתם לתל"ן.

מירום שיף: אף אחד לא אמר שאנחנו מתנגדים לתל"ן.

מירום שיף: אל תכניס לנו מילים לפה.

מירום שיף: אנחנו לא אמרנו שאנחנו מתנגדים לתל"ן ואל תגיד שאנחנו לא נציגי הורים.

מירום שיף: יש גבול לכל דבר שצריך לקבל.

רם שפע: חבר'ה, לא צריך לעלות טונים.

רם שפע: ח"כ כסיף, בבקשה.

יוראי להב-הרצנו: שלא יקטין את נציגי ההורים, אלו נציגי ההורים.

קטי קטרין שטרית: הוא לא מקטין.

קטי קטרין שטרית: הוא התכוון שזו פעם ראשונה כי גם להם יש אחריות לתל"ן, שלא יבואו אחר כך הורים בטענות.

יוראי להב-הרצנו: אבל, קטי, אלו הנציגים שלהם.

קטי קטרין שטרית: מה שאני אומרת למשרד החינוך זה כך – גם רם, לדעתי, בכיוון הזה ואני חושבת שזה החידוד בוועדה – אם אנחנו נשמע על מקרה של בית ספר סורר, הוא יובא לפה.

קטי קטרין שטרית: לא אכפת לנו שנעשה דיון בוועדה, אני אומרת את זה אפילו בשם רם.

קטי קטרין שטרית: נביא מקרי קיצון כדי לבוא ולהגיד לכם: הנה, תקשיבו, יש פה עניין שהמשרד נרדם, לא עשה את עבודתו, ואז תבינו.

קטי קטרין שטרית: למה תבינו?

קטי קטרין שטרית: כי אנחנו נעמול על אמון.

קטי קטרין שטרית: אמון זה דבר מאוד חשוב במערכת.

קטי קטרין שטרית: המערכת צריכה להבין שחייבים אמון כדי לתפקד כמו שצריך.

קטי קטרין שטרית: אנחנו ניתן לכם את כל הגיבוי האפשרי וגם להם ניתן את הגיבוי האפשרי כדי שתתפתח פה מערכת אמון שאפשר יהיה להתקדם קדימה.

קטי קטרין שטרית: אני מאמינה בגדול בהורים כי ההורים הם שומרי סף, הם שומרי סף של בית הספר, הם רוצים את הטוב ביותר עבור הילדים שלהם.

קטי קטרין שטרית: מצד שני, הם גם צריכים לשתף פעולה.

קטי קטרין שטרית: אמרתי את זה ברמיזה אבל אני אומרת את זה עכשיו בקול רם, אם לדוגמה בית הספר לא יקבל את התוכניות – לגבי טיולים זה חד-משמעית, אני יודעת על מתווים נהדרים שבונים היום בטיולים, הטיולים היום זה הפתרון.

קטי קטרין שטרית: כשבאתי לדבר עם שר האוצר, שאין לו מושג בחינוך, יש לו מושג בהמון דברים, אמרתי לו: כל הזמן מחפשים פתרונות לבעיית הקורונה.

קטי קטרין שטרית: קרן קרב, היל"ה, המתנ"סים, השירות הלאומי, כל הדברים הקטנים האלה שביום יום הם עוברים לנו כך ואנחנו לא שמים לב הם הפתרון, הם לא הבעיה.

קטי קטרין שטרית: גם טיולים, דעו לכם, זה דבר שהוא מאוד חשוב, ומדברת אתכם מורה.

קטי קטרין שטרית: מה שהילדים שלי קיבלו כילדים שצעדו בטיולים זה הרבה יותר.

קטי קטרין שטרית: זה גיבוש מבחינה חברתית, ידע שהם מקבלים בהם, כל הכרת הארץ, הערכים האדירים.

קטי קטרין שטרית: חברים יקרים, אנחנו לא נמצאים כיום בחברה הכי מושלמת בעולם.

קטי קטרין שטרית: יש המון דברים שצריך לתקן בתחום החינוך, הטיולים וסלי התרבות, להעשיר את העולמות שלהם.

קטי קטרין שטרית: יש ילדים שהצגות מסוימות לא יגיעו ויש המון פתרונות.

קטי קטרין שטרית: בעיר שאני גרה בה עושים מופעים ענקים עם רכבים.

קטי קטרין שטרית: הילדים נמצאים בתוך הרכב עם ההורים ורואים מופעים של יובל המבולבל וכדו', השחקנים מסתובבים.

קטי קטרין שטרית: יש המון פתרונות ואני בטוחה שבמשרד החינוך יושבים ועמלים על הפתרונות הללו.

קטי קטרין שטרית: שתפו פעולה כדי שנוכל לפתוח כי השנה הבאה היא לא שנה קלה בכלל.

קטי קטרין שטרית: היא שנה מורכבת.

צופית גולן: קטי, אנחנו בעד טיולים, אנחנו בעד הצגות, אנחנו בעד הכול.

צופית גולן: אחד הדברים הראשונים שאמרנו זה שותפות ושיתוף פעולה.

קטי קטרין שטרית: אז אני חושבת שהגענו לנחלה ולמנוחה.

קטי קטרין שטרית: תקבלו את האמון.

קטי קטרין שטרית: יושבים פה אנשי הצוות – עבדתי במשרד החינוך – הם לא נחים לרגע.

קטי קטרין שטרית: יושבים פה אנשים שמבטיחים לכם שהם יתייחסו לכל דבר שתביאו בפניכם לגבי חתימות הורים וכו' וגם אתם תתנו בהם אמון.

קטי קטרין שטרית: זה צריך להיות דו-צדדי.

קטי קטרין שטרית: זה לא חד-צדדי, זה חייב להיות דו-צדדי כדי שהמערכת הזו תפעל.

סימה עובדיה פורצנל: אני חייבת לומר שאנחנו עובדים ביחד נהדר.

סימה עובדיה פורצנל: זה נראה פה בוועדה, כל אחד עושה את התפקיד שלו בצורה נאמנה וטובה, אבל הנהגת ההורים הארצית ואנחנו עובדים בצורה מעולה, בשיתוף פעולה, בשיח, יחד עם מנהלת המינהל הפדגוגי, יחד עם כל אגפי המשרד.

סימה עובדיה פורצנל: יש שיח לאורך כל השנה, אמון, הם יודעים לפנות אלינו ואנחנו יודעים לפנות אליהם.

רם שפע: תודה על ההבהרה.

רם שפע: חה"כ פרומן, בבקשה, ואחריה חבר הכנסת כסיף.

רם שפע: לאחר ששניכם תדברו אני רוצה להציע, לאחר שיח שלי עם נציגי שר החינוך ונציגי ההורים, שנעשה הפסקה קצרה, ננסה לעבור סעיף-סעיף לראות אם אנחנו מצליחים להגיע לאיזושהי הסכמה ואז נכנס שוב את הוועדה ונקיים הצבעה.

רם שפע: נראה לי שזה הכי אפקטיבי כי תוך כדי הדיון אנחנו מציעים הצעות אבל אני מנהל את האירוע אז זה קצת יותר מורכב טכנית.

אורלי פרומן: אני רוצה לחזור לסעיף המסיבות הכיתתיות שנעלם.

אורלי פרומן: בסך הכול מדובר פה ב-20 מיליון שקלים, שאני מבינה שגם בשנה שעברה לא מוצה ל-20 מיליון, הועבר כמה שנדרש.

אורלי פרומן: זה סכום פעוט.

אורלי פרומן: אני יודעת שכל דבר הוא על חשבון משהו אבל זה סכום פעוט שכבר התחלנו, וזה עקרוני בעיניי כי זה מסמל את המגמה שהתחלנו בשנה שעברה להפחתת תשלומי ההורים.

אורלי פרומן: בעבר פשוט עשו קו, אין מסיבות, אין סבסוד, אין הפחתה – אפילו לא מכבדים את מה שהוועדה פה יצרה בשנה שעברה.

אורלי פרומן: אני חושבת שלרציפות הזו ישנה חשיבות.

אורלי פרומן: ישנה חשיבות עקרונית וזה סכום קטן.

אורלי פרומן: זה סכום קטן.

אורלי פרומן: מה שהתחלתם זו המגמה, זה הכיוון.

אורלי פרומן: השנה יש גם אילוצים אחרים.

אורלי פרומן: זה דבר אחד.

אורלי פרומן: אני מעלה את זה חזרה.

אורלי פרומן: דבר שני, לא נחה דעתי על נושא אמצעי קצה.

אורלי פרומן: מה שהפך להיות היום הלוח של הלימודים, אנחנו גובים עליו 667 שקלים.

אורלי פרומן: מילא, הנושא של השכרה, אבל לגבות?

אורלי פרומן: אני יודעת שזה בתי הספר שהיו בתוכנית התקשוב, אבל היום כל בתי הספר בתוכנית התקשוב, גם כי אין למידה אחרת המותאמת למאה ה-21 וגם כי אנחנו מדברים על למידה מקוונת בחלק מהשכבות וזה סכום אדיר.

אורלי פרומן: אני לא יודעת למה צריך לגבות את זה היום, במיוחד שיש סכום שמיועד לכל הנושא של השדרוגים הטכנולוגים.

אורלי פרומן: הדבר השלישי הוא נושא התל"ן.

אורלי פרומן: אני מעלה את זה.

אורלי פרומן: אני רוצה להזכיר לכל אנשי החינוך הוותיקים שאחד האמצעים שגרם להרחבת הפערים בחינוך הוא הנושא של התל"ן.

אורלי פרומן: מקומות שיש גובים וגובים עד המקסימום, מקומות שאין לא מקבלים.

אורלי פרומן: כל ילדי ישראל בחוק חינוך חובה חינם צריכים לקבל את מה שהם צריכים לקבל.

אורלי פרומן: אם חושבים שצריך להוסיף על הלמידה אז צריך להוסיף על הלמידה.

אורלי פרומן: פה עשו הוזלה משמעותית.

אורלי פרומן: כלומר, המקסימום שאפשר יהיה לגבות מופחת ב-60%.

אורלי פרומן: מצד אחד זה מבורך, מצד שני נותנים למנהל המחוז אפשרות להרחיב.

אורלי פרומן: דיברנו על זה בשבוע שעבר.

אורלי פרומן: מחוז תל אביב רואה את הרשויות שלו, הוא לא רואה את כל הארץ, אז ברור שאפשר שם להרחיב, או מקומות מבוססים יותר.

אורלי פרומן: החלטנו שמורידים את הגבייה מהתל"ן, הפחתה של 60% כמובן תמורת פחות שעות, זו לא באמת הפחתה, זה במקום חמש שעות עד שעתיים, אז למה לאפשר עכשיו את האופציה הזו?

אורלי פרומן: אנחנו כאילו עושים פעולה והיפוכה.

אורלי פרומן: אני מבקשת שוב לדון בנושא הזה באופציה של ההרחבה, אם היא הכרחית או לא הכרחית.

אורלי פרומן: גם כך זה פחות שעות פחות כסף, אין פה הפחתה אמיתית.

קטי קטרין שטרית: אבל בואי נהיה מדויקים, אורלי, כשאנחנו מדברים על תל"ן אנחנו מדברים על בתי ספר מיוחדים.

אורלי פרומן: לא רק, כלל המערכת.

קטי קטרין שטרית: כי כשאת מדברת על בית ספר לאומניות או בית ספר כזה ואחר יש להם את התוספת של התל"ן, היא תוספת ספציפית בגלל שהם רוצים תוכנית מיוחדת.

קטי קטרין שטרית: הורה בוחר לעצמו: אני שם את הילד שלי פה – הנה, מירום גם מסכים אתי, אמת?

אורלי פרומן: אבל יש תל"ן בבתי ספר רגילים

קטי קטרין שטרית: לא, מפני שהמשמעות כרגע היא שאם אין תל"ן יש בתי ספר שהולכים להיסגר וילדים שנזרקים.

אורלי פרומן: אני לא אמרתי על תל"ן, זה לא מה שאמרתי.

אורלי פרומן: אמרתי הערה עקרונית על תל"ן - - -

קטי קטרין שטרית: הנה, גם ההורים מסכימים לזה.

אורלי פרומן: בסדר, מותר לי כאשת מקצוע לומר שהתל"ן הרחיב לאורך השנים פערים חברתיים.

אורלי פרומן: עכשיו החליטו להפחית, אז למה לתת עוד פעם אופציה לעלות?

אורלי פרומן: מפחיתים אז מפחיתים.

רם שפע: תודה רבה, חה"כ פרומן.

רם שפע: חה"כ כסיף, אחרון הדוברים עד להפסקה, בבקשה.

עופר כסיף: כמה דברים, קודם כל ברמת המאקרו.

עופר כסיף: אני כל פעם מדגיש מחדש, העמדה האידיאולוגית שלי ברורה, אני רוצה לדבר כרגע רק פרקטית.

עופר כסיף: לפני כשנה התקבלה החלטה – ישבתי בוועדת החינוך – שיהיה מתווה הדרגתי שמטרתו בסופו של דבר לבטל לגמרי את תשלומי ההורים.

עופר כסיף: היה מתווה כזה, עכשיו נסוגו ממנו.

עופר כסיף: יתרה מכך, בין מדינות ה-OECD ישראל "מככבת" בפערים הגדולים ביותר בין תלמידים במערכת החינוך בגלל מעמדם או הרקע החברתי-כלכלי שלהם.

עופר כסיף: ישראל מככבת.

עופר כסיף: על אחת כמה וכמה היום, בעידן הקורונה, הפערים יותר גדולים.

עופר כסיף: מה עושה פה השר והממשלה שלו ככלל – ושוב, אני מדגיש, זו מדיניות, התלונה שלי היא לא אליכם – ולא רק בתחום החינוך אבל אנחנו מתמקדים בחינוך?

עופר כסיף: עוד יותר מגדילה את הפערים במדיניות שלה כי זו התוצאה של מה שאנחנו רואים פה.

עופר כסיף: ויש כסף, אני חולק פה עליך, קטי, יש כסף, השאלה לאן הוא מופנה.

קטי קטרין שטרית: זה בסדר, עופר, עדיין לא הפנמתם שהבחירות היו.

קטי קטרין שטרית: זה השר.

קטי קטרין שטרית: זו הממשלה.

קטי קטרין שטרית: ממשלה מבורכת.

עופר כסיף: יש כסף, השאלה לאן הוא מופנה.

עופר כסיף: אתמול, מסיבות פוליטיות, פתאום בוועדת הכספים באמצע הלילה – למרות שאתמול לא הייתי אני יודע שחלק מהח"כים, שלא באשמתם, הם בני אדם, לפחות רובם, בטח אפילו בשלב מסוים עיניהם היו טרוטות מלהבין מה עומד מולם, זה קרה לי ולאחרים, אנחנו בני אדם – קיבלו החלטה להוסיף לתקציב, אבל להוסיף לטובת מה?

עופר כסיף: חינוך לא חשוב?

רם שפע: למה?

רם שפע: זה לא נכון.

עופר כסיף: לא סיימתי.

עופר כסיף: כבר הזכרתי את זה כמה וכמה פעמים וכולנו יודעים את זה, במצב הקורונה מספר ההורים שמתקשים יותר לממן את החינוך של ילדיהם גדל ולצערי הוא יגדל כי המשבר הזה לא מאחורינו.

עופר כסיף: הפתרון הוא למצוא את המקורות.

עופר כסיף: זה לא התפקיד של ההורים למצוא את המקורות.

עופר כסיף: מישהו הפנה אליכם קודם את השאלה "מאיפה?" – זה לא התפקיד שלהם.

עופר כסיף: צריך למצוא את המקורות כי חינוך הוא ערך.

עופר כסיף: זה קריטי.

עופר כסיף: זה באופן הכללי.

עופר כסיף: יותר ספציפית.

עופר כסיף: גם לי כותבים תוך כדי הדיון, קיבלתי צילום של מסמך שהפנו אלי מישיבת בני עקיבא בגבעת שמואל.

עופר כסיף: כאן כתוב: אחוז ההורים שחתמו על הסכמתם להפעלת תל"ן ותשלום עבורו 100%".

עופר כסיף: מי שלח לי את זה?

עופר כסיף: הורה שאמר לי שהוא לא ראה את המסמך הזה, הוא לא חתם עליו מעודו והוא לא היחיד.

עופר כסיף: אז, חברים, יש פה בעיה מאוד רצינית.

עופר כסיף: בנוסף, קיבלתי פה חוזה לשנת הלימודים שעוד לא נפתחה, שנת הלימודים הקרובה, בית ספר מבואות עירון, שכאן בכלל כתובים סכומים מופרכים שגובים מעבר למה שמאשרים.

עופר כסיף: חברים, יש פה כאוס לא נורמלי וחייבים לעקוב אחר הדבר הזה ולפקח עליו.

עופר כסיף: שני דברים אחרונים.

עופר כסיף: אם רוצים לאשר פה – ואני אומר, אני אצביע נגד תשלומי הורים מא' עד ת', זו לא הנקודה – לפחות שתהיינה שתי דרישות: דרישה אחת, שלא ירשו לבית ספר לגבות אם הוא לא החזיר את הכספים של שנים קודמות, ויש לא מעט כאלה.

עופר כסיף: אתה רוצה לגבות?

עופר כסיף: קודם כל תחזיר את הכסף.

עופר כסיף: חייבים שזה יהיה הכרחי.

עופר כסיף: זה הדבר הראשון.

עופר כסיף: דבר שני, שיהיה מעקב רציני ושאם באמת יש דרישה ש-100% מההורים צריכים להסכים אז שתהיה הוכחה ש-100% מההורים הסכימו ושזה לא יהיה כזה פרוץ.

עופר כסיף: דבר אחרון, להתחיל את המתווה שעליו דיברו בשנה שעברה לביטול הדרגתי של תשלומי ההורים.

עופר כסיף: בואו נתחיל מחמש שנים, 20% כל שנה.

קטי קטרין שטרית: רק להזכיר לכמה מחברי הכנסת, כולל לך, ידידי היקר, שקרב במסגרת התל"ן.

קטי קטרין שטרית: הרי אנחנו תקפנו פה את הנושא של התל"ן בלי סוף אז מעדכנים אותי שבעצם קרב זה במסגרת התל"ן.

קטי קטרין שטרית: להזכירכם, באזורי הפריפריה המרוחקים לא משלמים, הרווחה החינוכית מממנת בשכונות קשות, אפילו גם במרכז הארץ, בשכונת רמת אליהו בראשון לציון או בקריית גת.

קטי קטרין שטרית: אגב, הורים, יש הרבה מורים בתל"ן שמאוד-מאוד פגועים מההתייחסות, אני בטוחה שלא התכוונתם לפגוע באף מורה אבל אני מקבלת סמסים ממורים במסגרת התל"ן שהם מאוד פגועים.

קטי קטרין שטרית: עוד נקודה לגבי טיולים, מעדכנים אותי ש-12 שנים לא הגדילו את סכום הטיולים, את התשלום עבור הטיולים.

קטי קטרין שטרית: זה אותו סכום כבר 12 שנה.

רם שפע: תודה, קטי.

רם שפע: כפי שאמרתי קודם, אנחנו נעשה הפסקה בניסיון להצליח להגיע להבנות.

רם שפע: אני מקווה מאוד שנצליח לחזור לפה כבר ב-15:30, אפילו קצת לפני, אם נצליח.

רם שפע: אני מעדכן כמובן, תהיה ערים לקבוצת הוועדה.